title: Autokoulu

text: Suomen Autokoululiitto (vuoteen 1946 Suomen Autokoulun Omistajain ja Opettajain Liitto) perustettiin Helsingissä vuonna 1938. Oman etujärjestön syntymiseen vaikutti osaltaan edellisenä vuonna voimaan tulleen uuden moottoriajoneuvoliikennettä koskevan asetuksen määräys, jonka mukaan autokoululuvan myöntämiseen vaikutti tarveharkinta paikallisia oloja silmällä pitäen. Autokorjaamotoiminnan ollessa melko vähäistä kuljettajaopetus painottui varsinkin ammattikuljettajien osalta vahvasti auton rakenteen tuntemiseen. Ammattiajokortin saamisen ehtona oli harjoittelu autokorjaamossa ja monen autokoulun yhteydessä toimikin korjaamo. Kuljettajantutkinnon teoriaosuus suoritettiin alun perin suullisesti, mutta autokoulujen oppilaiden ja ajokorttien määrän voimakkaan kasvun myötä suullinen kuulustelu korvattiin koko Suomessa vuonna 1961 kirjallisilla kysymyksillä. Autojen lukumäärän lisääntyessä kuljettajien oli opittava liikkumaan yhteisten pelisääntöjen mukaan ja 1950- ja 1960-luvuilla autokouluopetuksessa painotettiin muodollisten liikennesääntöjen tärkeyttä. Autokoulut aloittivat talviajokoulutuksen yhteistyössä Liikenneturvan edeltäjän Taljan (Tapaturmantorjunta ry:n liikennejaos) kanssa 1960-luvun puolivälissä. Uusi ajokorttiasetus, jossa olivat myös määräykset ajo-opetuksesta, tuli voimaan vuonna 1972 ja se korvasi siihenastiset vastaavat ajoneuvoasetuksen määräykset vuodelta 1957.


title: Autokoulu

text: Informaatioyhteiskuntaan siirtymisen myötä päähuomio kuljettajakoulutuksessa on siirtynyt ihmiseen ja hänen asenteisiinsa. Tarkoituksena on saada tuleva kuljettaja ymmärtämään oma osuutensa liikennejärjestelmässä ja vastuunsa yhtenä kaikkien tienkäyttäjien turvallisuuteen vaikuttavana tekijänä. Vuonna 2000 Suomen Autokoululiiton jäseninä oli 448 autokoulua. Samana vuonna Suomessa suoritettiin autokoulujen kautta lähes 70 000 B- ja C-luokan ajokoetta. Opetusluvan nojalla hyväksyttiin noin 7 500 B-luokan ajokoetta, minkä Suomen Autokoululiitto on katsonut vastaavan noin 80 autokoulun vuotuista työmäärää. Autokoululiitto on pitänyt "amatöörisektorin" osuutta huolestuttavan suurena ja on pyrkinyt tiedottamisessaan parantamaan autokoulualan julkisuuskuvaa korostamalla autokoulujen ammattitaitoa ja niiden opetuksen laatua.Helsingin Sanomien taloustoimittaja Jarmo Aaltosen mielestä Autokoululiitto on Suomen kovin lobbausorganisaatio. Aaltonen arvostelee erityisesti omaan kokemuksensa vedoten erilaisten ajokorttien olevan hinnaltaan kovia, etenkin jos niitä hankitaan erilaisia vuoden välein. Mopokortin hinta on yli 600 euroa, ennen ei mitään, kevytmoottoripyöräkortti 835 euroa lisää, henkilöautokortti yli 2500 euroa ja niin edelleen. Ajamisen kotiopetuksesta on Aaltosen mukaan tehty kannattamattoman kallista, vaikka onnettomuudet ovat vähentyneet.


title: Ranskan vaakuna

text: Ranskan viidennellä tasavallalla ei ole virallista lainsäädäntöön perustuvaa vaakunaa tai vastaavaa tunnusta, vaan virallisina tunnuksina toimivat Ranskan lippu ja tunnuslause "Liberté, Égalité, Fraternité" (vapaus, tasa-arvo, veljeys). Nykyisin eräissä tapauksissa vaakunan tapaan käytettävä kuvio on taiteilijan näkemys vuodelta 1912. Kuvio on liktorien "fasces", jonka päälle on asetettu ristikkäin tammen ja oliivipuun oksat symboloimaan jatkuvuutta ja rauhaa, sekä eräänlainen kilpi, jonka uloimmat päät kohoavat ja muodostavat leijonan ja kotkan pään. Kilvessä keskellä olevat kirjaimet RF tarkoittavat Ranskan tasavaltaa (). Yhdistelmä on alun perin Jules-Clément Chaplainin suunnittelema. Sitä käytettiin III:n tasavallan aikana ulkoministeriössä 29. heinäkuuta 1912 lähtien. Tässä tarkoituksessa symbolia käytetään yhä edelleen, siis varsinkin maan konsuliedustuksen tunnuksena.


title: Ranskan vaakuna

text: Taiteilija Robert Louis uudisti kuvion vuonna 1953, kun ministeriöiden välinen neuvosto oli sitä pyytänyt 3. kesäkuuta samana vuonna. Ministeriöiden välisen neuvoston oli tarkoitus vastata Yhdistyneiden kansakuntien sihteeristön pyyntöön, jossa haluttiin kokoushuoneen seinille kunkin jäsenmaan virallinen vaakuna. Neuvosto kohtasikin ylitsepääsemättömiä vaikeuksia ja suositteli hallitukselle, että III:n tasavallan diplomaatti- ja konsuliedustuksen ulkomailla käyttämä eräänlainen tunnus tulisi neljännen tasavallan symboliksi, kunnes lopullinen ja parempi vaihtoehto löydetään.


title: Ranskan vaakuna

text: Ranskalla ei ole ollut virallista vaakunaa 4. syyskuuta 1870 jälkeen. Ei ole virallisia hallinnon säädöksiä, jolla voitaisiin esimerkiksi rangaista erilaisten tasavaltalaisten tunnusten käyttämisestä. Kyseessä oleva tunnuskuvio ei noudeta vaakunaa koskevia heraldisia sääntöjä. Tämä sen takia, että Ranskassa heraldiikan katsotaan olevan aristokraattista taidetta ja muistuttavan ancien régimestä. Yleisemmin valtion virastojen tunnuksena on vaakunakilpi, jossa on trikolorin kolme väriä ja isot kirjaimet RF.


title: Ranskan vaakuna

text: Syyskuussa 1999 Ranskan hallitus hyväksyi uuden kansallisen tunnuksen, johon sisältyy tasavallan motto "Liberté, Égalité, Fraternité", sekä taustana olevat trikolorin värit, joista valkoinen kuvaa Tasavallan henkilöitymäksi muodostunutta Marianne-neitoa.


title: Lucille Ball

text: Lucille Désirée Ball (6. elokuuta 1911 Jamestown, New York – 26. huhtikuuta 1989 Beverly Hills, Kalifornia) oli yhdysvaltalainen näyttelijä, komedienne, malli ja tuottaja. Hän aloitti mallina, mikä johti Broadway-esiintymisiin ja pieniin elokuvarooleihin. 1950- ja 1960-luvulla Ball nousi suunnattomaan suosioon omien televisiosarjojensa "I Love Lucyn" ja myöhemmin "The Lucy Show’n" myötä.


title: Lucille Ball

text: Vuonna 1951 Ball loi yhdessä miehensä Desi Arnazin kanssa tilannekomediasarjan "I Love Lucy", josta tuli yksi televisiohistorian rakastetuimpia ohjelmia. Ohjelmat olivat ensimmäisiä tilannekomedioita, jotka kuvattiin nykyisin käytössä olevalla kolmikameratekniikalla. Ball oli myös ensimmäinen nainen, joka omisti ja johti omaa tv-studiota, Desilu Productionsia. Hänen studionsa tuotti suosittuja tv-sarjoja, kuten "Vaarallinen tehtävä" ja "Star Trek". Ball oli yksi Hollywoodin varhaisia feministejä, jotka kannattivat naisohjaajia ja -tuottajia.


title: Lucille Ball

text: Ball oli uransa aikana kolmetoista kertaa Emmy-ehdokkaana, joista hän voitti neljä. Hän oli myös ehdolla Cecil B. DeMille -palkinnon saajaksi vuonna 1979. Ball ei täysin luopunut näyttelemisestä myöhemmällä iälläkään, vaan tähditti viimeistä omaa sitcomiaan vielä 1980-luvulla.


title: Lucille Ball

text: Lucille Ball oli naimisissa kaksi kertaa, ensin Desi Arnazin ja myöhemmin Gary Mortonin kanssa. Hänellä on kaksi lasta, tytär Lucie ja poika Desi Arnaz Jr.. Hän kuoli sydänleikkauksen jälkeisiin komplikaatioihin 77-vuotiaana.


title: Lucille Ball

text: Ball on saanut kaksi tähteä Hollywood Walk of Famelle, toisen työstään elokuvissa ja toisen televisiourastaan. Molemmat tähdet sijaitsevat Hollywood Boulevardilla.


title: Lucille Ball

text: Lucille Ball syntyi New Yorkin Jamestownissa englantilaista sukujuurta olevaan baptistiperheeseen. Hänen vanhempansa olivat Henry Durrell Ball (1887–1915) ja Désirée Evelyn Hunt (1892–1977). Lucillen ollessa kolmen vanha hänen isänsä kuoli vain 27-vuotiaana lavantautiin. Äiti DeDe odotti miehensä kuollessa heidän toista lastaan. Isän kuoltua perhe muutti läheiseen Celoronin kylään äidin vanhempien luokse. Lucillen pikkuveli Frederick Ball (1915–2007) syntyi saman vuoden heinäkuussa. Perhe oli aikaisemmin asunut vähän aikaa myös Anacondassa, Montanassa.


title: Lucille Ball

text: Lucille kasvoi äitinsä ja veljensä kanssa isovanhempiensa luona Celoronissa, New Yorkissa, joka tuohon aikaan oli suosittu lomakylä Chautauqua-järven äärellä. Lucille viihtyi lapsena erityisesti paikallisessa puistossa, joka oli oikea viihdekeskus seuraintaloineen ja teatterilavoineen. Paikalla järjestettiin muun muassa musiikki- ja vaudeville-esityksiä.


title: Lucille Ball

text: Neljä vuotta miehensä kuoleman jälkeen DeDe Ball avioitui uudelleen ruotsalaissukuisen Edward Petersonin kanssa. Tämä ei juuri välittänyt lapsista, mutta rohkaisi tytärpuoltaan koe-esiintymään erästä tanssishow’ta varten. Ollessaan 12-vuotiaana ensimmäistä kertaa lavalla, Ball omien sanojensa mukaan alkoi tuntea kutsumusta esiintymiseen ja haaveilla kuuluisuudesta.


title: Lucille Ball

text: DeDe muutti uuden miehensä kanssa Detroitiin, jolloin Lucille ja Fred jäivät joksikin aikaa asumaan isäpuolensa vanhempien luokse. Petersonin vanhemmat olivat puritaaninen ruotsalaispari, jotka uskoivat kuriin ja ”pikkusynteihin”. Lucillea rangaistiin, jos hän esimerkiksi ihaili itseään kylpyhuoneen peilistä.


title: Lucille Ball

text: Vuonna 1925 vasta 14-vuotias Ball alkoi seurustella 23-vuotiaan paikallisen rosvon Johnny DeVitan kanssa. Äiti DeDe ei ollut mielissään suhteesta, muttei voinut vaikuttaa sen päättämiseen. Vuoden päästä seurustelu päättyikin, kun äiti sai lähetettyä Lucillen opiskelemaan draamaa esittävien taiteiden kouluun New Yorkiin. Samaa koulua kävi myös näyttelijä Bette Davis. Ball ei menestynyt draamaopinnoissaan ja kertoi myöhemmin: ”Ainoa asia, jonka draamakoulussa opin, oli miten esittää pelästynyttä.”


title: Lucille Ball

text: Vuonna 1927 perhe koki taloudellisen takaiskun: Heidän kotipihallaan sattunut naapurin pojan kohtalokas ampumatapaus, jossa Ballin isoisä oli silminnäkijänä, johti oikeusjuttuun. Poika halvaantui ammuttuaan itseään vahingossa aseella, jonka Ballin isoisä oli tiettävästi antanut hänelle syntymäpäivälahjaksi. Isoisä joutui myös hetkeksi vankilaan, mutta vapautui kun oikeus totesi tapauksen onnettomuudeksi. Ballin isovanhempien talo ja irtaimisto menivät oikeuskuluihin, ja perhe joutui muuttamaan takaisin Jamestowniin pienempään asuntoon.


title: Lucille Ball

text: Lucille, jonka opettajat eivät olleet uskoneet hänen kykyihinsä draamakoulussa, päätti todistaa toisin ja palasi takaisin New Yorkiin vuonna 1928 aloittaakseen uransa esiintyvänä taiteilijana. Hän työskenteli hetken muun muassa jäätelömyyjänä ennen kuin pääsi salonkimalliksi muotiyrittäjä Hattie Carnegielle. Tämä kehotti Ballia värjäämään ruskeat hiuksensa vaaleiksi. Carnegien palveluksessa Ball oppi muun muassa, miten poseerata paljettimekossa ja soopelinnahkatakissa. Mallinuran ollessa nousussa Ball sairastui nivelreumaan, jonka takia hän ei pystynyt käymään töissä kahteen vuoteen. Hän kuitenkin toipui sairaudesta sen verran, että saattoi taas jatkaa pyrkimyksiään tulla näyttelijäksi.


title: Lucille Ball

text: Vuonna 1932 Ball palasi pitkältä sairauslomalta New Yorkiin. Hän hankki elantoa työskentelemällä muun muassa mallina Max Factor -meikkivalmistajalle sekä tupakkatyttönä Chesterfield-savukemerkille. Lisäksi hän jatkoi mallintöitään Carnegiella. Ball pääsi myös esiintymään muutamassa Broadway-tuotannossa tanssijana nimellä Diane Belmont, mutta työ ei ottanut tuulta alleen.


title: Lucille Ball

text: Vuodesta 1933 alkaen Ball alkoi esiintyä elokuvissa. Hän oli kreditoimattomassa roolissa elokuvassa "Skandaali Roomassa", joka oli yksi hänen ensimmäisistä rooleistaan valkokankaalla. Useiden klaffitehtävien jälkeen Ball muutti pysyvästi Hollywoodiin, jossa suuret elokuvastudiot sijaitsivat. Hän sai sopimuksen RKO Picturesilta ja esiintyi statistina muun muassa Fred Astairen ja Ginger Rogersin musikaaleissa "Roberta" ja "Top Hat" sekä Kittynä "Laivasto tanssii" -elokuvassa. Hollywood-musikaalien suuri tähti Rogers oli etäistä sukua Ballille tämän äidin kautta. Myös Rogersin ansiosta Ballille järjestyi lisää rooleja, ja he esiintyivät seuraavaksi yhdessä elokuvassa "Suuri hetki" ("Stage Door", 1937), jossa on mukana myös Katharine Hepburn.


title: Lucille Ball

text: Vuonna 1936 Ball sai roolin komedianäytelmästä "Hey Diddle Diddle", jonka ansiosta hän toivoi pääsevänsä Broadway-näyttelijäksi. Näytelmä debytoi New Jerseyssä tammikuussa 1937 ja sai hyvät arvostelut, mutta muut esitykset peruttiin nopeasti päänäyttelijä Conway Tearlen heikon terveyden vuoksi. Uutta käsikirjoitusta ei saatu aikaiseksi, joten tuotanto laitettiin jäihin.


title: Lucille Ball

text: Ball siirtyi 1940-luvun alussa Metro-Goldwyn-Mayerille, mutta ura ei ottanut alkaakseen tässäkään yhtiössä. Ball esiintyi tuolloin B-elokuvissa, jotka menestyivät korkeintaan keskinkertaisesti eivätkä tuoneet hänelle mainittavaa kuuluisuutta. Suuri yleisö kuitenkin huomasi hänet musikaalin "Minun majesteettini" (1943) sekä film noir-draaman "Jälki häviää tyhjään" (1946) pääosissa. Nämä elokuvat olivat Ballin harvoja menestyksiä, vaikka ne eivät vielä tuoneetkaan hänelle lopullista läpimurtoa. Elokuvatöiden ohessa Ball alkoi esiintyä myös radiossa lisätulojen saamiseksi. Hän vieraili uransa aikana useissa radio-ohjelmissa, muun muassa suositussa Lux Radio Theatressa.


title: Lucille Ball

text: Vuonna 1948 Ball näytteli hassua kotiäitiä Liz Cugatia CBS Radion ohjelmassa "My Favorite Husband". Siitä tuli menestys, ja Ballia pyydettiin mukaan myös ohjelman tv-versioon. Tämä halusi kuitenkin näytellä ohjelmassa parina tosielämän aviomiehensä Desi Arnazin kanssa. Tuottajat eivät tästä innostuneet, mutta Ballin ja Arnazin järjestämän vaudeville-show’n myötä studio muutti mielensä ja suostui luomaan parin ympärille oman televisio-ohjelman. "I Love Lucy" -nimeä kantavan ohjelman pilottijakso tilattiin ja sitä olivat tuottamassa "My Favorite Husbandin" tekijät Jess Oppenheimer, Madelyn Pugh ja Bob Carroll. Mainostoimistot eivät olleet juuri kiinnostuneita ohjelman markkinoinnista, kunnes tupakkatehtailija Philip Morris suostui toimimaan ohjelman sponsorina. Hän vaati kuitenkin sarjaa esitettävän viikoittain, ja että se sijoittuisi Kalifornian sijaan New Yorkiin.


title: Lucille Ball

text: Sarjaa alettiin tuottaa vuoden 1951 aikana, jolloin Ball ja Arnaz odottivat ensimmäistä lastaan. Tuolloin jo 40-vuotias Ball näytteli 30-minuuttisen tilannekomedian pääosassa naiivia ja kunnianhimoista Lucy Ricardoa ja Arnaz hänen aviomiestään Ricky Ricardoa. Ohjelma oli aikanaan television katsojalukujen huipulla ja teki Ballista koko kansan suosiman komediennen. Jakso, jossa Lucy ja Ricky harjoittelevat tangoa, sai ohjelman historian pisimmän nauhalla toistetun taustanaurun. Se oli niin pitkä, että sen ääniraita jouduttiin leikkaamaan kahteen osaan.


title: Lucille Ball

text: Ballin tavaramerkeiksi nousivat sarjan myötä hänen punaiset hiuksensa, joita hän oli alkanut värjätä heleän punertavaan sävyyn jo 1940-luvulla, sekä kirkkaansiniset silmänsä.


title: Lucille Ball

text: Mustavalkoisena kuvattua "I Love Lucya" tehtiin yhteensä 180 jaksoa sisällytettynä kuuteen tuotantokauteen vuosina 1951–1957. Siihen sisältyi myös yksi värikuvana kuvattu jakso. Sarja paitsi nosti Ballin tähteyteen, myös pelasti hänen ja Arnazin jo pitkään rakoilleen avioliiton.


title: Lucille Ball

text: Kun "I Love Lucy" pyöri menestyksekkäästi televisiossa, samaan aikaan Ball alkoi miehensä kanssa luoda omaa dynastiaansa television ympärille. He perustivat Desilu Productions -studion, joka tuotti muun muassa ajan suosittuja tv-sarjoja "Vaarallinen tehtävä", "Lahjomattomat" ja "Star Trek". Kun pari erosi vuonna 1960, Ball osti Arnazin osuuden studiosta. Vuonna 1967 Desilu myytiin 17 miljoonalla dollarilla Paramount Picturesille.


title: Lucille Ball

text: 1960-luvulla Ball näytteli aktiivisesti elokuvissa ja avioliittonsa päätyttyä jatkoi menestyksekkäästi tv-komediennen työtään aina 1970-luvulle asti. Vuonna 1962 televisiossa alkoi pyöriä "The Lucy Show", joka oli jatkoa huomattavasti kuuluisammalle "I Love Lucylle". Sarjassa Ball näytteli leskeksi jäänyttä kahden lapsen äitiä, ja sitä esitettiin edeltäjänsä tavoin mustavalkokuvana ennen vaihtamista värikuvaan. Sarjaa tuotti CBS-studio Desilun taloudellisten ongelmien takia. "The Lucy Show" menestyi kaikkiaan kuuden tuotantokauden verran vuoteen 1968 asti ja siinä vieraili useita kuuluisia näyttelijöitä, kuten muun muassa John Wayne ja Joan Crawford. Jälkimmäisen kanssa Ballille tuli kahinaa jakson kuvausten aikana, sillä Crawford kärsi alkoholismista ja saapui kuvauksiin usein humaltuneena. Ball pian väsyi Crawfordiin ja vaati hänen vaihtamistaan näyttelijä Gloria Swansoniin. Heidän keskinäinen kinastelunsa sai aikanaan paljon julkisuutta. Viimeisen tuotantokauden aikana ohjelma saavutti suosionsa huipun, mutta Ball päätti tuolloin lopettaa sarjan tekemisen. Frank Sinatra harkitsi Ballia vuoden 1962 elokuvan "Mantshurian kandidaatti" naispääosaan, mutta ohjaaja-tuottaja John Frankenheimer suosi Angela Lansburya, joka sai lopulta roolin.


title: Lucille Ball

text: Seuraava projekti oli tutulla sitcom-linjalla jatkanut Ballin nimeä kantava "Here’s Lucy", jossa nyt olivat mukana myös pitkäaikainen työkumppani Gale Gordon sekä Ballin omat lapset, Lucie Arnaz ja Desi Arnaz Jr. Aiemmista ohjelmista poiketen "Here’s Lucy" kuvattiin studioyleisön edessä, mikä vielä niihin aikoihin oli epätavallista. Ball itse toivoi show’lle live-formaattia, sillä antoi omasta mielestään paremman performanssin elävälle yleisölle kuin suljetuissa kuvauksissa. Sarjassa vierailivat muun muassa Joan Rivers, Ginger Rogers, Helen Hayes, Carol Burnett, Richard Burton ja Elizabeth Taylor.


title: Lucille Ball

text: "Here’s Lucy" pyöri edeltäjiensä tavoin kuusi tuotantokautta vuoteen 1974 asti, mutta viimeisen kauden aikana sarjan katsojaluvut putosivat. Sarjan lopettamisen osasyynä oli muutenkin kahteen edelliseen menestysshow'hun verrattuna huomattavasti kehnompi yleisömenestys. Ball ei tämän jälkeen tähdittänyt omaa televisio-ohjelmaa vuosikymmeneen. Sen sijaan hän esiintyi pääosassa televisioelokuvassa "Mame" vuonna 1974, sekä vieraili muiden tunnettujen televisiokasvojen vetämissä ohjelmissa.


title: Lucille Ball

text: 1980-luvulla Ball pyrki elvyttämään televisiouraansa ja teki lyhyen paluun tilannekomedian pariin ohjelmassa "Life With Lucy", jossa hänen vastanäyttelijänään toimi jälleen Gale Gordon. Sarjan tuotanto aloitettiin 1986, kunnes American Broadcasting Company päätti ohjelman vain kolmentoista jakson jälkeen. Tällöin myös Ballin neljänkymmenen vuoden mittainen ura viihdeteollisuudessa oli käytännössä päättynyt. Hän kuitenkin jatkoi julkisia esiintymisiään aina kuolemaansa saakka. Viimeisen kerran hän näyttäytyi julkisesti vuoden 1989 Oscar-gaalassa.


title: Lucille Ball

text: Ball tapasi ensimmäisen aviomiehensä, kuubalaissyntyisen muusikon Desi Arnazin vuonna 1940 kuvatessaan elokuvaa "Too Many Girls". He avioituivat samana vuonna Connecticutissa. Lähes koko avioliittonsa ajan he salasivat ikäeronsa; Ball oli vuonna 1917 syntynyttä Arnazia kuusi vuotta vanhempi, mutta molemmat kertoivat julkisuudessa syntymävuosikseen 1914. Tähän saattoi olla syynä se, että tuohon aikaan ei katsottu hyvällä jos nainen oli miestään vanhempi. Liitossa oli ongelmia useaan otteeseen, ja Ball hakikin eroa Arnazista ensimmäisen kerran vuonna 1944. He saivat kuitenkin sovittua välinsä, jolloin Ball perui eroaikeensa. Vuonna 1946 pari uusi vihkivalansa kirkossa. Liiton aikana Ball koki yhteensä kolme keskenmenoa ennen kuin vuonna 1951, vain kuukautta ennen 40-vuotispäiväänsä hän synnytti parin esikoistyttären, Lucie Désiréen. Tammikuussa 1953 syntyi parin toinen lapsi Desi Arnaz Jr. Ballin toinen raskaus kirjoitettiin mukaan hänen ohjelmaansa "I Love Lucy". Sekä Lucie että Desi Jr. ovat vanhempiensa tavoin näyttelijöitä.


title: Lucille Ball

text: Vuonna 1960 Ball haki lopullista avioeroa Arnazista ja kertoi syyksi liiton miehen kanssa olevan ”painajaismaista”. Ero tuli voimaan kahden kuukauden kuluttua, mutta Ball ja Arnaz pysyivät hyvinä ystävinä siihen asti kunnes Arnaz kuoli vuonna 1986. Ball oli ollut entiseen aviomieheensä puhelimitse yhteydessä vielä kaksi päivää ennen tämän kuolemaa.


title: Lucille Ball

text: Vuonna 1961 Ball näytteli Broadway-musikaalissa "Wildcat" ja samalla tutustui ystävänsä kautta toiseen aviomieheensä, koomikko Gary Mortoniin, joka oli häntä kolmetoista vuotta nuorempi. Heidän avioliittonsa kesti aina Ballin kuolemaan asti.


title: Lucille Ball

text: Ball oli hyvä ystävä pitkäaikaisen vastanäyttelijänsä Vivian Vancen sekä kahden muun televisiokomediennen, Mary Wickesin ja Mary Jane Croftin kanssa. Hänen muita läheisiä ystäviään olivat muun muassa elokuvatähdet Judy Garland, Ann Sothern ja Ginger Rogers. Ball mentoroi laulaja-näyttelijä Carole Cookia ja ystävystyi Barbara Edenin kanssa tämän vieraillessa "I Love Lucyssa".


title: Lucille Ball

text: Ball kärsi lapsesta saakka ornitofobiasta eli lintupelosta.


title: Lucille Ball

text: Ball joutui sairaalaan vuonna 1988 saatuaan lievän sydänkohtauksen, josta hän kuitenkin toipui. Hän valitti rintakipuja 18. huhtikuuta 1989, jolloin hänet kiidätettiin Cedars-Sinai Medical Centeriin. Ballilla todettiin aortan laajentuma ja hänelle tehtiin lähes kahdeksan tuntia kestänyt siirtoleikkaus. Onnistuneen leikkauksen jälkeen Ball vaikutti toipuvan ja pystyi jopa kävelemään sairaalahuoneessaan pienellä avustuksella. Kuitenkin varhain huhtikuun 26. päivän aamuna Ball heräsi koviin selkäkipuihin ja menetti pian tajuntansa. Elvytystoimenpiteet eivät tuottaneet tulosta ja 77-vuotias komedienne todettiin kuolleeksi kello 05.47. Kuolinsyyksi paljastui vatsa-aortan repeämä, joka oli edellisellä viikolla tehdyn leikkauksen jälkeinen komplikaatio, vaikkei suoranaisesti siitä johtunut. Repeämä todettiin vatsan alueelta, eri paikasta kuin aortan siirrännäinen jonka Ball oli saanut leikkauksessa.


title: Lucille Ball

text: Ball tuhkattiin ja tuhkat asetettiin Forest Lawn Memorial Parkin hautausmaalle Hollywood Hillsiin. Vuonna 2002 Ballin lapset siirsivät tuhkat sukuhautaan tämän kotikaupunkiin Jamestowniin, New Yorkiin. Samaan paikkaan on haudattu myös Ballin vanhemmat ja isovanhemmat sekä veli Fred Ball, joka kuoli 101-vuotiaana vuonna 2007.


title: Lucille Ball

text: Lucille Ball muistetaan erityisesti yhdysvaltalaisen tilannekomedian ikonina sekä siitä, että hän pääsi komediennen lahjoillaan loistamaan nimenomaan televisiossa. Hän ei saanut paikkaa elokuvan komediakaunottarien joukosta, joten hän loi uudenaikaisen ja pitkäkestoisen komediennen televisioon, joka 1950-luvulla oli uusinta uutta. Ballia pidetään yhtenä aikansa luovimmista ja vaikutusvaltaisimmista näyttelijöistä.


title: Lucille Ball

text: Vuonna 1971 Ballista tuli ensimmäinen nainen, joka sai kansainvälisen Radio and Television Societyn kunniakultamitalin.


title: Oulun Suomalaisen Yhteiskoulun lukio

text: Oulun Suomalaisen Yhteiskoulun lukio (OSYK, ent. Kuusiluodon lukio) on Oulun keskustassa Vanhatullin kaupunginosassa sijaitseva ilmaisutaitopainotteinen yleislukio. Koulussa on yli 40 opettajaa ja noin 600 opiskelijaa. Viime vuosina lukioon on otettu joka vuosi noin 180 uutta opiskelijaa.


title: Oulun Suomalaisen Yhteiskoulun lukio

text: Kuusiluodon lukioon liitettiin Toppilan lukio vuonna 2005. Samalla koulu joutui evakkoon vanhoihin Merijalin tehtaan tiloihin Tuiraan, kun vanhan koulurakennuksen peruskorjaus alkoi. Nykyinen nimi, Oulun Suomalaisen Yhteiskoulun lukio, otettiin käyttöön lukukaudella 2006–2007. Syyslukukausi 2006 aloitettiin peruskorjatuissa tiloissa vanhassa koulurakennuksessa.


title: Oulun Suomalaisen Yhteiskoulun lukio

text: Lukio perustettiin vuonna 1902 nimellä Oulun suomalainen yhteiskoulu. Keskeisiä hahmoja koulun perustamisessa olivat Mauno Rosendal ja Nanny Lilius. Innokkaana suomalaisuusmiehenä Rosendal halusi luoda Ouluun venäläisvaikutteisesta valtiovallasta riippumattomamman koulun niin tytöille kuin pojille. Mauno Rosendalista tuli myös yhteiskoulun ensimmäinen rehtori, jota tehtävää hän hoiti aina kuolemaansa saakka eli vuoteen 1917. Nanny Lilius puolestaan toimi koulun johtajattarena aina vuoteen 1928 sekä sen jälkeen vielä tuntiopettajana vuoteen 1934. Koulu oli Oulun ensimmäinen yhteiskoulu.


title: Oulun Suomalaisen Yhteiskoulun lukio

text: Oman koulurakennuksen koulu sai vuonna 1908, kun arkkitehti Viktor J. Sucksdorffin suunnittelema jugend-tyylinen koulutalo valmistui. Alun perin yksityisenä toiminut koulu siirtyi vuonna 1920 valtion hallintaan ja sai nimen Oulun yhteislyseo. Peruskoulu-uudistuksen aikaan 1974 lukio siirtyi Oulun kaupungin kouluksi ja sai nimen Kuusiluodon lukio.


title: Oulun Suomalaisen Yhteiskoulun lukio

text: Oulun Suomalaisen Yhteiskoulun lukio tarjoaa pakollisten lukiokurssien lisäksi mm. median ja draaman ja teatterin kursseja. Lisäksi musiikin, kuvataiteen ja liikunnan syventävien kurssien määrä on suuri, ja koulu tarjoaa mahdollisuuden suorittaa lukiodiplomit kuvataiteessa, musiikissa, teatteritaiteessa, mediassa ja liikunnassa.


title: Oulun Suomalaisen Yhteiskoulun lukio

text:
Oulun Suomalainen yhteislyseo:
Oulun yhteislyseo:
Kuusiluodon lukio:


title: Ajopiirturi

text: Ajopiirturi on laite, joka piirtää ajopiirturikiekolle kuvaajaa ajoneuvon nopeudesta ajan suhteen. Ajopiirturi on lakisääteisesti pakollinen kuorma- sekä linja-autoissa. Ajopiirtureita käytetään myös joissain liikennetraktoreissa. Suomessa piirturipakko astui voimaan vuonna 1978.


title: Ajopiirturi

text: Ajopiirturin kiekosta nähdään ajoneuvon ajonopeus, kuljettu matka sekä kuljettajan työ- ja taukoajat. Kiekosta tulee näkyä kuka kiekolla on ajanut sekä kuljetettujen ajoneuvojen rekisterinumerot. Kiekko on aina kuljettajakohtainen. Kuljettajan on pidettävä ajossa mukanaan 28 edeltävän päivän kiekot. 28 päivän jälkeen säilytysvelvollisuus siirtyy ajoneuvon haltijalle yhden vuoden ajaksi.


title: Ajopiirturi

text: Yksinkertaisimmillaan ajopiirturi on nopeusmittarin taakse asetettava, vakionopeudella pyörivä pahvikiekko, johon nopeusmittarin viisariin kiinnitetty neula piirtää nopeuden kuvaajaa ajan funktiona. Tällöin kiekko tulee vaihtaa uuteen vähintään 24 tunnin välein. Ajopiirturin läheisyydessä on valitsin, jolla piirturille kerrotaan tekeekö kuljettaja työtä, viettää taukoa tai odottaa esimerkiksi lastaukseen pääsyä. Uudet piirturit siirtyvät automaattisesti piirtämään ajamista, kun ajoneuvo alkaa liikkua, mutta vanhimmissa piirtureissa myös ajon valitseminen pitää suorittaa käsin. Yhteen ajopiirturiin voidaan asettaa kaksi piirturin kiekkoa, joista toinen on varakuljettajan. Kun varakuljettaja ja kuljettaja vaihtavat paikkaa, myös kiekkojen paikka piirturissa pitää vaihtaa.


title: Ajopiirturi

text: Uusissa, 1. toukokuuta 2006 jälkeen rekisteröidyissä kuorma- ja linja-autoissa pitää olla vanhan pahviselle kiekolle piirtävän ajopiirturin sijaan digitaalinen ajopiirturi. Niissä kuljettaja syöttää laitteeseen vuoron aluksi luottokortin kokoisen kuljettajakorttinsa. Kuljettajan pitää myös syöttää valtio, jossa ajo aloitetaan sekä ajon loputtua valtio, johon ajo lopetettiin. Ajopiirturi tallentaa tiedot ajoneuvosta, ajoajasta ja -nopeuksista sekä muista ennen pahviselle kiekolle mekaanisesti tallennetuista tiedoista sekä kuljettajakortille että ajopiirturin muistiin. Digitaalinen ajopiirturi voi ilmoittaa äänimerkein, kun lakisääteinen lepoaika lähestyy tai ajoaika on loppumaisillaan.


title: Henrik Meinander

text: Carl Henrik Meinander (s. 19. toukokuuta 1960 Helsinki) on suomalainen filosofian tohtori ja Helsingin yliopiston historian professori.


title: Henrik Meinander

text: Meinander valmistui filosofian kandidaatiksi Suomen ja Skandinavian historiasta Helsingin yliopistosta vuonna 1987. Hän suoritti kasvatustieteen Master of Letters -tutkinnon Glasgow’n yliopistossa vuonna 1991 ja väitteli vuonna 1994 filosofian tohtoriksi Suomen ja Skandinavian historiasta Helsingin yliopistosta.


title: Henrik Meinander

text: Meinander työskenteli Mannerheim-museon intendenttinä vuosina 1991–1997 ja Tukholman Suomi-instituutin johtajana vuosina 2001–2002. Vuodesta 2001 hän on ollut Helsingin yliopiston historian (ruots.) professori. Hän seurasi tehtävässä Matti Klingeä. Meinander oli historian laitoksen johtaja vuosina 2004–2006. Hän on Ruotsin kuninkaallisen tiedeakatemian jäsen vuodesta 2002, Suomen Tiedeseuran jäsen vuodesta 2003 ja Svenska litteratursällskapet i Finland:in puheenjohtaja vuodesta 2017.


title: Henrik Meinander

text: Meinander kirjoittaa pääasiassa äidinkielellään ruotsiksi. Teoksia on suomentanut Paula Autio.


title: Henrik Meinander

text: Meinanderin isä on arkeologian professori Carl Fredrik Meinander, isänisä taidehistorioitsija Konni Meinander ja äidinisä taloushistorioitsija Hugo Edvard Pipping. Hänen puolisonsa on lehtori Päivi Meinander, ja heillä on neljä lasta.


title: Matalalattiabussi

text: Matalalattiabussi on nimensä mukaisesti bussi, jonka lattia on erityisen matalalla, jotta vanhukset, liikuntarajoitteiset ja lastenvaunujen kanssa liikkuvat pääsevät helpommin ajoneuvoon ja sieltä pois. Bussissa on "niiausominaisuus": sen ilmajousituksen painetta lasketaan, jolloin ovien puoleinen sivu laskeutuu alas. Näin se on mahdollisimman lähellä maan pintaa. Asiakkaan noustua bussiin alennettu sivu nousee normaaliasentoon. Bussin moottoritila on sijoitettu yleensä takaosaan.


title: Matalalattiabussi

text: Matalalattiabussien valmistuksen pioneeri oli saksalainen Neoplan. Matalalattiabussien suosio taajamissa on kasvanut 2000-luvulla.


title: Matalalattiabussi

text: Matalalattiabussityyppejä ovat etumatala ja kokomatala. Etumatalassa bussissa lattia nousee keskivaiheilla niin, että takaovella katutasolle on yksi tai kaksi askelmaa. Kokomatalan bussin matalalattiaosuus jatkuu yhtä matalalla etuovelta takaovelle.


title: Helena Notkonen

text:
Helena Notkonen (21. kesäkuuta 1936 Helsinki – 26. marraskuuta 2007 Helsinki) oli suomalainen näyttelijä. Notkonen näytteli useissa suomalaisissa televisiosarjoissa. Hänet muistetaan esimerkiksi Ruusun aika -sarjasta. Kahdessa Uuno-elokuvassa, "Uuno Turhapuron aviokriisi" ja "Uuno Turhapuron muisti palailee pätkittäin", niissä hän näytteli Sörsselssönin vaimoa Elviira Sörsselsöniä. Notkosen ensimmäinen merkittävämpi rooli oli elokuvassa "Mies joka ei osannut sanoa ei". Notkonen näytteli Salatuissa elämissä Piitu Uskin esittämän Laura Kivirannan äitiä Eila Kivirantaa vuosina 2000, 2003 ja 2004.
Helena Notkonen teki ainutlaatuisen uran soveltavan teatterin pedagogina erityisesti kehitysvammaisten parissa.
Hän kuoli Helsingissä 71-vuotiaana marraskuussa 2007. Notkonen oli aiemmin naimisissa Jukka Sipilän kanssa, jonka kanssa he saivat kaksi tytärtä.


title: Lentokoulu

text: Lentokoulu on koulu, jossa opetetaan lentokoneella lentämistä.


title: Lentokoulu

text: Lentokoululle ilmailuviranomainen asettaa vaatimuksia teoriaopettajien, lennonopettajien ja opetusmateriaalin suhteen. Lentokoulun johtajalle ja päälennonopettajalle asetaan erityisiä vaatimuksia, he ovat vastuussa koulutuksen tasosta ja lentokoulutuksen turvallisuudesta,


title: Lentokoulu

text: Lentokoulun käynyt henkilö saa lentolupakirjan, jonka haltija voi lentää lentokoneilla ja -aluksilla. Lentokoulutusta voi saada myös asevelvollisuusaikana Puolustusvoimissa.


title: Lentokoulu

text: Suomen suurin lentokoulu on Porissa toimiva Suomen Ilmailuopisto, joka kouluttaa pääasiassa Finnairin lentäjiä, mutta myös muut lentoyhtiöt palkkaavat lentäjiään kyseisestä koulusta.


title: Euston Tower

text: Euston Tower on pilvenpiirtäjä Lontoossa, Regent's Parkin eteläpuolella. Rakennuksessa on 36 kerrosta ja se on 124 metriä (407 jalkaa) korkea.


title: Euston Tower

text: Se oli vuoteen 1997 saakka Capital FM:n toimistorakennus, kunnes yhtiö muutti Leicester aukiolle (Leicester Square). Vastavalmistuneen remontinjälkeen rakennuksen alakertaan on avattu kauppoja ja kahviloita.


title: Jan Lundell (jääkiekkoilija)

text: Jan Lundell (s. 26. marraskuuta 1973 Helsinki) on suomalainen entinen jääkiekkomaalivahti. Hän pelasi pitkään Helsingin IFK:ssa ja päätti uransa kauteen 2011–2012. Kaudesta 2012–2013 alkaen hän on vastannut seuran maalivahtivalmennuksesta. "Jannea" pidetään IFK-fanien keskuudessa seuraikonina. Hän on pelannut kuudessa eri SM-liigajoukkueessa ja myös ulkomailla Ruotsissa Frölunda HC:ssa, Saksassa Augsburgissa ja Tanskan Rødovressa. Kaudella 2008–2009 Lundell pelasi Tšekin toiseksi korkeimmalla sarjatasolla KLH Chomutovin joukkueessa. Lundell on voittanut HIFK:ssa mestaruuden kaudella 2010–2011 ja pronssia kaudella 2003–2004.


title: Jan Lundell (jääkiekkoilija)

text: Lundell on naimisissa ja hänellä on kaksi lasta. Pojat Anton ja Kasper pelaavat jääkiekkoa. Anton edustaa niin ikään HIFK:ta.


title: Ajokoe

text: Ajokoe on kuljettajantutkinnon osa, jossa varmistetaan että kuljettaja kykenee toimimaan turvallisesti ja joustavasti liikenteessä. Hyväksytyn ajokokeen jälkeen tutkinnon vastaanottaja antaa kokelaalle väliaikaisen ajokortin. Ajokokeen kesto ja suorituksen yksityiskohdat riippuvat tutkintoluokasta.


title: Ajokoe

text: Ajokoe arvostellaan kirjallisesti. Liikennetilanteita arvioidessa käytetään seuraavia merkintöjä:Lisäksi kokelaalle annetaan suullinen palaute ja kokonaisarvio. Kokonaisarviota verrataan kokelaan itsearviointiin.


title: Ajokoe

text: Suomessa kuljettajantutkintojen järjestämisestä vastaa Liikenteen turvallisuusvirasto (Trafi), joka antaa määräykset tutkinnon suorittamisesta. Tutkinnon vastaanottajana toimii tarjouskilpailun perusteella valittu yritys.


title: Ajokoe

text: Aiemmin tutkinnon vastaanottajana toimi katsastusinsinööri. Tämän vuoksi puhekielessä ajokoetta kutsutaan edelleen nimillä "insinööriajo" tai "inssi". Ajokoe on maksullinen.


title: Immunoglobuliini G

text: IgG-molekyyli on ihmisen yleisin vasta-aine, ja sitä on 2/3 kaikesta immunoglobuliinista.


title: Immunoglobuliini G

text: IgG-vasta-aine on aina monomeerimuodossa. IgG suojelee elimistöä viruksilta, bakteereilta ja sieniltä neutraloimalla bakteerien toksiineja, opsonoimalla bakteereja ja käynnistämällä komplementin.


title: Immunoglobuliini G

text: IgG-molekyylit voidaan jakaa neljään luokkaan, joista suurin on IgG1-alaluokka, johon kuuluu valta-osa proteiiniantigeenien vasta-aineista. IgG2-vasta-aineita muodostuu erityisesti hiilihydraattiantigeenejä vastaan. IgG3- ja IgG4-luokan vasta-aineita on vain hyvin vähän.


title: Immunoglobuliini G

text: Makrofageilla on IgG-reseptoreita, joilla ne tunnistavat mikrobin antigeeniin tarttuneen IgG-molekyylin ja fagosytoivat sen.


title: Immunoglobuliini G

text: Vastasyntyneellä lapsella on äidiltä istukan läpi saatuja IgG-vasta-aineita, joita kutsutaan eväsimmunoglobuliineiksi. Nämä äidiltä saadut IgG-molekyylit suojaavat vauvaa vastasyntyneenä, jolloin vauvan oma immunoglobuliinituotanto on vähäistä. Eväs-IgG:stä voi olla myös haittaa. Jos Rh-positiiviselle sikiölle siirtyy Rh-negatiiviselta äidiltä anti-Rh-vasta-aine, voi se olla sikiölle kuolemaksi.


title: Immunoglobuliini G

text: IgG:tä erittyy myös äidinmaitoon, jolloin vasta-aineet imeytyvät vauvaan suoliston kautta.


title: Strontianiitti

text: Strontianiitti (SrCO) on strontiumkarbonaattimineraali. Sen on nimetty skotlantilaisen Strontianin kylän mukaan, mistä se löydettiin ensi kertaa. Strontianiitti on väriltään valkoinen, hieman vihertävä tai kellertävä. Se on tärkeä raaka-aine strontiumin valmistuksessa. Sitä louhitaan varsinkin Saksassa ja Yhdysvalloissa.


title: Dori

text: Dori on kaupunki Burkina Fasossa Sénon provinssissa. Dori on tämän provinssin sekä Sahelin alueen pääkaupunki. Kaupungin lähistöllä on mangaanikaivoksia. Dorissa on noin 20 000 asukasta.


title: Kongoussi

text: Kongoussi on kaupunki Burkina Fasossa. Se on Bamin provinssin pääkaupunki. Asukkaita Kongoussissa oli vuoden 2006 väestönlaskennan mukaan 68 807. Kongoussissa puhutaan ranskan lisäksi mossien kieltä moréa, onhan kaupungilla pitkät juuret mossien historiassa.


title: Hoobastank

text: Hoobastank on yhdysvaltalainen rock-yhtye. Se perustettiin Agoura Hillsissä, Kaliforniassa vuonna 1994 kokoonpanolla Doug Robb (laulaja), Dan Estrin (kitaristi), Chris Hesse (rumpali) ja Markku Lappalainen (basisti). Yhtye tunnetaan parhaiten vuonna 2004 julkaistusta kappaleesta ”The Reason”. Kahden demon julkaisun jälkeen Island Records kiinnostui yhtyeestä ja teki sen kanssa levytyssopimuksen. Maailmanlaajuisesti yhtyeen albumeita on myyty yli viisi miljoonaa kappaletta..


title: Hoobastank

text: Hoobastank perustettiin Agoura Hillsissä vuonna 1994. Laulaja Doug Robb tapasi kitaristi Dan Estrinin lukion ”bändien taisto” -kilpailussa, ja he päättivät perustaa yhtyeen. Heidän lisäkseen yhtyeeseen liittyivät Markku Lappalainen ja Chris Hesse. Yhtye meinasi muuttaa nimeään, koska se oli vaikea lausua, mutta päättivät lopulta pitää sen, koska kaikki paremmalta kuulostavat nimet olivat jo käytössä.


title: Hoobastank

text: Alkuaikoina Hoobastank keikkaili yhdessä Incubusin ja 311:n kanssa. Hoobastank nauhoitti ensimmäisen kokopitkän omakustanne-albuminsa "They Sure Don't Make Basketball Shorts Like They Used To" vuonna 1998. Tässä vaiheessa Hoobastank oli kovassa suosiossa eteläisessä Kaliforniassa. Tämä herätti kiinnostusta Island Recordsissa, joka myöhemmin teki levytyssopimuksen yhtyeen kanssa vuonna 2000. Samaan aikaan yhtye oli saanut valmiiksi toisen pitkäsoiton, nimeltään "Forward", jolla vierailee saksofonisti Jeremy Wasser. Levy-yhtiö kuitenkin sanoi, että kappaleet toimisivat paremmin ilman saksofonia, joten Jeremy jätti yhtyeen ja albumia ei julkaistu. Muutama kappale kuitenkin uudelleenäänitettiin tulevalle albumille vuonna 2001.


title: Hoobastank

text: Hoobastank julkaisi debyyttialbuminsa Hoobastank marraskuussa 2001. Ensimmäinen single ”Crawling in the Dark” oli läpimurtohitti, joka nousi sijalle 68 Billboard Hot 100 -listalla. Modern Rock -listalla kappale oli sijalla kolme ja Mainstream Rock -listalla sijalla seitsemän Toinen single ”Running Away” oli vielä suurempi hitti noustuaan sijalle 44 Hot 100 -listalla, toiseksi Modern Rock -listalla ja yhdeksänneksi Mainstream Rock -listalla. Hoobastankin albumia myytiin platinalevyyn oikeuttava määrä ja se oli 25:s Billboardin albumilistalla.


title: Hoobastank

text: Yhtye kävi kiertueilla pitkin Aasiaa ja Eurooppaa. Albumin kolmas single ”Remember Me” oli 23:s Modern Rock -listalla ja yhdeksäs Mainstream Rock -listalla. Vuoden 2001 lopulla Hoobastank oli kutsuttu soittamaan Rock and Roll Hall of Fameen albumin menestyksen johdosta.


title: Hoobastank

text: Yhtye siirtyi studioon vuonna 2003 tuottaja Howard Bensonin kanssa. Äänitykset keskeytyivät kuukaudeksi, kun Estrin loukkaantui vakavasti minibike-onnettomuudessa elokuussa. Lokakuussa Estrin oli toipunut ja yhtye lähti Nokia Unwired Tour -nimiselle kiertueelle yhdessä The All-American Rejectsin ja Ozomatlin kanssa marraskuussa.


title: Hoobastank

text: Haastattelussa Chris Hesseltä kysyttiin taas, että mistä yhtyeen nimi tulee. Hän vastasi: "Dougin veli on varapuheenjohtajana BMW Motorcycles -yrityksessä ja asuu Saksassa. Hänen talonsa lähellä sijaitsee katu, jonka nimi on Hooba Street tai jokin sellainen ja ennen kuin Doug tiesi miten nimi äännetään, hän kutsui sitä Hoobastankiksi ja se oli mukavan oloinen nimi. Kun etsimme yhtyeelle nimeä, oli mahdoton löytää nimeä, joka ei vielä ollut varattu. En muista, kuinka nimi lopulta päätettiin ottaa, mutta joku sanoi että se otetaan ja tykkäämme siitä."


title: Hoobastank

text: Yhtyeen toinen albumi The Reason julkaistiin joulukuussa 2003. Ensimmäinen single ”Same Direction” sijoittui yhdeksänneksi US Modern Rock -listalla sekä kuudenneksitoista Mainstream Rock ja World Modern Rock -listoilla (sisältyy Yhdysvallat, Saksa, Ruotsi, Suomi, Kanada ja Australia). Vuotta myöhemmin Let It Out DVD:lle oli kerätty yhtyeen videoita. ”The Reason” oli suosituin musiikkivideo Tanglessa. Toinen single ”The Reason” julkaistiin vuonna 2004. Se sijoittui toiseksi Billboard Hot 100 -listalla, ykköseksi Alternative Songs -ja World Modern Rock -listoilla, kymmenenneksi Australiassa ja viidenneksitoista Saksassa. Kappale soitettiin myös Frendit-sarjan viimeisessä jaksossa. Albumi sijoittui kolmanneksi Billboardin albumilistalla. Yhtyeen kansainvälinen suosio lisääntyi, kun se esiintyi Linkin Parkin kanssa Meteora World Tourilla 2004.


title: Hoobastank

text: Yhtyeen kolmas albumi Every Man for Himself julkaistiin toukokuussa 2006 ja se debytoi sijalla 12 Billboardin listalla. Kolme singleä ”If I Were You”, ”Inside of You” ja ”Born to Lead” julkaistiin, kaikki varsin huonoilla sijoituksilla listoilla. Tästä huolimatta albumi myi kultaa Yhdysvalloissa.


title: Hoobastank

text: Vuonna 2005 se oli yhteiskiertueella pääesiintyjä Velvet Revolverin kanssa. Yhtye sai varsin viileän vastaanoton joissakin kohderyhmissä ja netissä liikkui huhuja vihanpidosta Robbin ja Velvet Revolver -yhtyeen johtohahmon Scott Weilandin välillä. Doug sanoi myöhemmin MTV News onlinen haastattelussa, että hän ei vastusta Weilandia tai muita Velvet Revorverin jäseniä.


title: Hoobastank

text: Lokakuussa 2007 Robb kertoi Hoobastankin virallisella foorumilla, että "rima on asetettu todella korkealle seuraavalle albumille" ja heillä on "enemmän ideoita albumille kuin koskaan ennen". 2. kesäkuuta 2008 Robb kertoi kotisivuilla, että äänitykset on tehty ja heidän tulevan albumin julkaisupäivä tiedetään muutaman viikon sisällä. 19. syyskuuta Robb kirjoitti MySpacessa, että "uusi Hoobastank-albumi on lähes valmis".


title: Hoobastank

text: Hoobastank julkaisi "For(N)ever"-nimisen albuminsa 27. tammikuuta 2009. Albumin ensimmäinen single ”My Turn” sai ensisoiton radiossa 13. lokakuuta 2008. For(N)ever julkaistiin Australiassa 3. heinäkuuta 2009. Australiassa ensimmäinen single oli ”The Letter”, jossa Hoobastankin kanssa duetoi australialainen Vanessa Amorosi.


title: Hoobastank

text: Yhtye julkaisi vuonna 2009 myös kokoelma-albumin, joka sisältää parhaimmat kappaleet yhtyeeltä.


title: Hoobastank

text: 2. syyskuuta 2009 Hoobastank kirjoitti Twitterissä, että he ovat äänittämässä akustista albumia. 30. lokakuuta 2009, Hoobastank julkaisi cover-version kappaleesta ”Ghostbusters” ja musiikkivideo julkaistiin Hoobastankin virallisella YouTube-kanavalla. 8. joulukuuta 2009 Hoobastank julkaisi livealbumin Live from the Wiltern.


title: Hoobastank

text: 19. tammikuuta 2010 Hoobastank julkaisi uuden kappaleen nimeltä ”We Are One” osana Music for Reliefin tukea Haitin maanjäristyksen uhreille. 12. helmikuuta 2010 Hoobastank julkaisi uuden kappaleen ”Never Be Here Again” osana Yhdysvaltain olympiajoukkueen soundtrackia.


title: Hoobastank

text: Kesäkuussa 2010 yhtye kertoi julkaisevansa akustisen albumin "Is This the Day?" elokuussa. Albumi julkaistiin 4. elokuuta 2010 Japanissa.


title: Bam (järvi)

text: Bam on järvi Burkina Fasossa lähellä Kongoussin kaupunkia. Järvi on kuivumassa, mikä merkitsee uhkaa läheisen kylän ruoantuotannolle.


title: HalpaHalli

text: Kokkolan Halpa-Halli Oy eli HalpaHalli on suomalainen myymäläketju. Ketjun ensimmäinen myymälä avattiin Pietarsaaressa 1967, ja myös Kokkola sai oman myymälän vuonna 1969. Nykyisin ketjulla on yhteensä 36 myymälää, joista pohjoisin sijaitsee Oulussa ja eteläisin Porissa. Uusin ketjun myymälä avattiin Muurameen 14. huhtikuuta 2016. Vuonna 2019 avataan uusi myymälä Äänekoskelle. Ketjun 11 myymälän yhteydessä toimii HHKeittiö-niminen (aik. HHCafé) kahvila/ravintola. Valtakunnallinen toimialue saavutettiin, kun HalpaHalli avasi verkkokaupan huhtikuussa 2017.Kevään 2018 brändiuudistus, jonka myötä HalpaHallin ilme ja logo uudistuivat, herätti suurta mielenkiintoa ja vilkasta keskustelua asiakkaiden keskuudessa niin puolesta kuin vastaankin.


title: HalpaHalli

text: HalpaHalli oli vuonna 2016 Suomen toiseksi suurin halpamyymäläketju Tokmannin jälkeen. Tavaratalojen tuotevalikoimaan kuuluvat ruoka, vaatteet, asusteet, puhdistusaineet, siivoustarvikkeet, polkupyörät, sekä kodin ja vapaa-ajan tuotteet. Ketjun liikkeissä ei myydä tupakkaa eikä alkoholia yrityksen omien toimintaperiaatteiden takia. Ketju kieltäytyi myös myymästä Tom of Finland -postimerkkejä kristillisiin arvoihin vedoten. Myöskään tupakkaa eikä alkoholia ei myydä samasta syystä.


title: HalpaHalli

text: Ketju palkittiin joulukuussa 2011 THL:n uudella kansanterveyspalkinnolla. Syksyllä 2016 yritys oli tukemassa Patmos Lähetyssäätiön Operaatio Joulun Lapsi -kampanjaa, jolloin kaikki ketjun myymälät toimivat kampanjan keräyspisteinä. Kampanjan yhteydessä HalpaHallissa myytiin keräyksen tunnuksella varustettuja pehmoleluja, joiden tuotosta 10 % lahjoitettiin keräyksen hyväksi.


title: HalpaHalli

text:
Hallituksen puheenjohtaja on kauppaneuvos Esko Ylinen, ja toimitusjohtaja on Janne Ylinen. Esko Yliselle myönnettiin 4. joulukuuta 2008 Suomen Leijonan I luokan ritarimerkki. Valtakunnallinen yrittäjäpalkinto HalpaHallille myönnettiin vuonna 2011.
Halpa-Halli sai alkuunsa1967 kun kauppaneuvos Esko Ylinen toteutti lapsuuden haaveensa kaupasta, josta saisi paljon tuotteita vähällä rahalla. Esko Ylisen ensimmäinen HalpaHalli avattiin Pietarsaaren Alholmankadulle 1967, jossa hän vuokrasi myymälätilan aikaisemmin toiminut Folkhemmetin tiloista.  HalpaHalli lähti heti rohkeasti uhmaamaan tuolloin määräävässä osassa ollutta ovh-hinnoittelua myymällä tuotteita reilusti alempaan hintaan. Riski kannatti, uusi myymälä saavutti suuren suosion saman tien. Seuraava myymälä perustettiin 1975 Seinäjoelle. Samana vuonna perustettiin Kalajoen myymälä, joka tosin aluksi palveli vain kesäisin. Ensimmäinen keskusvarasto Kokkolan Mesilän alueelle perustettiin 1977, sieltä toiminta siirtyi Kokkolan Kosilaan uuteen keskusvarastoon vuonna 1980. Kirjanpito ja varastoseuranta siirtyivät ATK:lle jo seuraavana vuonna. Varasto muutti nykyiseen paikkaansa Kokkolan Jänismaalle 1989. Myymälöitä avattiin 80-luvulla useita ja 1991 Kokkolan Halpa-Halli Oy osti Vaasan HalpaHalli –ketjun. Kaupassa myymälämäärä lisääntyi kuuteen ja toimialue laajeni Satakuntaan Porin myymälän myötä. 2003 avattiin ensimmäinen HHSport ja HHCafé Alahärmään.  HHSportin toiminta päättyi vuoden 2018 aikana. HHCafén muutti nimensä vuoden 2018 brändiuudistuksessa HHKeittiöksi.


title: HalpaHalli

text: Valtakunnallinen toimialue saavutettiin viimein vuonna 2017, kun verkkokauppa avattiin kesän kynnyksellä.


title: HalpaHalli

text: Kevään 2018 aikana HalpaHallissa tehtiin brändiuudistuksen, joka herätti suurta mielenkiintoa ja vilkasta keskustelua asiakkaiden keskuudessa niin puolesta kuin vastaankin. Markkinoininnissa siirryttiin käyttämään Halpa-Hallin sijasta kirjoitusasua HalpaHalli.


title: HalpaHalli

text: Kokkolan Halpa-Halli Oy on osakeyhtiö, jonka toimitusjohtajana on vuodesta 2000 toiminut Janne Ylinen. Hän on myös hallituksen jäsen. Hallituksen puheenjohtajana toimii Esko Ylinen. Muut hallituksen jäsenet ovat Anne Flinck, Tea Forsberg, Minna Kulmala ja Johannes Ylinen. Hallinnon muodostavat toimitusjohtajan lisäksi varatoimitusjohtaja Ari Isohella, henkilöstöjohtaja Janne Syri, talousjohtaja Veli Märsylä ja markkinointipäällikkö Juha Hakala. Logistiikkapäällikkö on Jari Hänninen.


title: HalpaHalli

text: HalpaHalli on tehnyt tietoisen päätöksen rakentaa myymälänsä pääsääntöisesti kaupunkien ydinkeskustoihin estämään kaiken toiminnan valumista kaupunkialueiden ulkopuolelle isoihin automarketteihin. Valtaosa HalpaHalleista sijaitsee pienissä maaseutukaupungeissa, joissa ne ovat usein ainoita täyden palvelun marketteja. Vuonna 2017 avatun verkkokaupan myötä Halpa-Hallin tuotteet ovat nykyään saatavilla kaikkialta Suomesta. HalpaHallilla on oma maahantuontiorganisaationsa, jonka kautta hoituu omien tuotemerkkien tuonti. Tuotteiden siirto keskusvarastolta myymälöihin tapahtuu yrityksen omilla kuorma-autoilla kuljettajien ollessa yrityksen omilla palkkalistoilla. Tavoitteena HalpaHallilla on antaa kaikille mahdollisuus parempaan arkeen tarjoamalla laadukkaita tuotteita halvalla.


title: Ari Valjakka

text: Ari Valjakka (s. 27. toukokuuta 1941 Suonenjoki) oli Turun Sanomien päätoimittaja vuosina 1990–2006. Hän on toiminut myös Uuden Suomen päätoimittajana 1989–1990, Metalliteollisuuden työnantajaliiton apulaisjohtajana, Wärtsilän henkilöstöjohtajana sekä Suomen Työnantajain tiedotusjohtajana, BBC:n toimittajana 1967–1970 ja Ylen uutisten toimitussihteerinä 1965–1967.


title: Ari Valjakka

text: Valjakka valmistui ylioppilaaksi 1960 Mikkelin Lyseosta ja kansakoulunopettajaksi Jyväskylästä 1963. Lisäksi hän opiskeli Lontoossa Holborn Collegessa vuosina 1967–1969. Hän harrastaa lukemista.


title: Ari Valjakka

text: Valjakka on ollut vuosikymmeniä mukana SOS-lapsikyläyhdistyksen toiminnassa ja oli 20 vuotta sen johdossa.


title: Fatos Nano

text: Fatos Thanas Nano (s. 16. syyskuuta 1952, Tirana) on albanialainen poliitikko. Hän on toiminut useaan otteeseen Albanian pääministerinä ja vuoteen 2005 saakka myös Albanian sosialistipuolueen johtajana.


title: Fatos Nano

text:
Nano syntyi ja opiskeli Tiranassa. Hän väitteli taloustieteen tohtoriksi vuonna 1989. Nano vangittiin vuonna 1993 korruption vuoksi, mutta armahdettiin vuonna 1997. Vankilatuomiota on pidetty poliittisesti värittyneenä.
Nano on toiminut maansa pääministerinä kolmeen otteeseen: ensimmäisen kerran 1991, toisen 1997–1998 ja kolmannen 2002–2005.


title: Papenburg

text: Papenburg on kaupunki Emslandin piirissä Ala-Saksin osavaltiossa luoteisessa Saksassa. Kaupungin asukasluku oli 36 690 vuonna 2015. Kaupunki tunnetaan parhaiten siellä sijaitsevasta loistoristeilijöitä valmistavasta Meyer Werftin telakasta.


title: Papenburg

text: Papenburg jakautuu kuuteen osaan: Papenburg-Untenende, Papenburg-Obenende, Herbrum, Tunxdorf-Nenndorf, Aschendorf ja Bokel.


title: Papenburg

text: Papenburg mainitaan kirjallisissa lähteissä ensi kertaa 1500-luvulla Eggrik Benningan kronikoissa. Vuonna 1630 joulukuun 2. päivänä Dietrich von Velen osti kartanon Friedrich von Schwarzenbergiltä asuttaakseen tämän suon ympäröimän seudun. Vuonna 1631 huhtikuun 4. päivä piispa Ferdninand von Münster rakensi linnan ja kartanon Papenburgiin Dietrich von Velenille, tätä pidetään kaupungin perustamisajankohtana.


title: Tiktaalik roseae

text: Tiktaalik roseae on Kanadasta, Ellesmerensaarelta napapiirin pohjoispuolelta 2000-luvun alussa löydetty merkittävä selkärankaisfossiili. Tiktaalik oli noin 375 miljoonaa vuotta sitten devonikauden lopulla elänyt laji, jolla oli sekä kalan, matelijan että nisäkkään piirteitä. Fossiililöytö oli erittäin mielenkiintoinen, koska se valaisee prosessia, jossa kaloista kehittyi käveleviä eläimiä. Tiktaalik luokitellaan varsieväkalaksi.


title: Tiktaalik roseae

text: Ensimmäinen fossiili löydettiin vuonna 2004 ja kaksi muuta tunnettua yksilöä pian sen jälkeen. Ne ovat suurikokoisia, noin kolmen metrin pituisia yksilöitä ja ne ovat säilyneet erittäin hyvin. Eläimen saama sukunimi "Tiktaalik" on inuiittien kieltä ja tarkoittaa suurta makean veden kalaa, jolla ei ole kalan tapaan ruotoja vaan kylkiluita muistuttavat luut.


title: Tiktaalik roseae

text: Kalamaisia piirteitä fossileissa ovat suomupeite sekä evät. Eläimellä oli kuitenkin selvä niska, joka mahdollisti pään liikkumisen selvästi paremmin kuin kaloilla. Sen evissä oli myös ranteet ja sormien luiden kaltaisia luita. Takaraajojen rakenne on fossiililöytöjen puutteellisuuden vuoksi tuntematon.


title: Tiktaalik roseae

text: Rakenteesta voidaan päätellä eläimen eläneen matalassa vedessä ja tarvittaessa pystyneen liikkumaan lyhyitä matkoja kuivalla maalla. Laji eli 375 miljoonaa vuotta sitten suurin piirtein nykyistä Amazonin suistoa muistuttavassa subtrooppisessa ympäristössä. Kanadan arktiset alueet sijaitsivat tällöin lähellä päiväntasaajaa.


title: Tiktaalik roseae

text: Tiktaalik on evoluutioteorian mukaan keskidevonikautisten lihaseväisten kalojen ja myöhäisdevonin "Acanthostega"-tyyppisten sammakkoeläinten välimuoto tai lähellä sitä.


title: Sali Berisha

text: Sali Ram Berisha (s. 15. lokakuuta 1944 Tropojë) on albanialainen demokraattisen puolueen poliitikko ja maansa pitkäaikainen pääministeri.


title: Sali Berisha

text: Berisha syntyi Tropojëssa ja opiskeli lääketiedettä Tiranan yliopistossa. Myöhemmin hän jatkoi opintojaan Pariisissa. Vuosina 1980–1990 Berisha opetti Tiranan yliopistossa. Hän toimi Albanian presidenttinä vuosina 1992–1997. Vuonna 2005 hän seurasi Fatos Nanoa maansa pääministerinä.


title: Sali Berisha

text: Berisha dominoi maansa politiikkaa yli 20 vuoden ajan, mutta vuonna 2013 äänestävät olivat väsyneet talouskehityksen hitauteen ja Berishan kyvyttömyyteen käsitellä järjestäytynyttä rikollisuutta.


title: Autonominen piirikunta

text:
Autonominen piirikunta () on yksi Venäjän federaation kuudesta erilaisesta liittovaltiosubjektityypistä. Muita subjekteja ovat mm. alueet, aluepiirit ja tasavallat. Nykyisin Venäjän federaatioon kuuluu neljä autonomista piirikuntaa. Autonomiset piirikunnat on perustettu joko yhdelle tai useammalle vähemmistökansallisuudelle ja ne sijaitsevat Venäjän pohjoisosan harvaan asutuilla alueilla. Kolme neljästä autonomisesta piirikunnasta kuuluu myös osana toiseen liittovaltiosubjektiin (alueeseen). Kullakin liittovaltiosubjektilla on kaksi edustajaa liittovaltioneuvostossa eli parlamentin ylähuoneessa.
1. Tšukotka
2. Hanti-Mansia (osa Tjumenin aluetta)
3. Nenetsia (osa Arkangelin aluetta)
4. Jamalin Nenetsia (osa Tjumenin aluetta)


title: Autonominen piirikunta

text: Venäjän federaatioon ja Neuvostoliittoon on kuulunut useita autonomisia piirikuntia. Neuvostoliiton hajotessa niitä oli 10, joista on sittemmin lakkautettu


title: Autonominen piirikunta

text: Vuoteen 1977 asti myöhempien autonomisten piirikuntien nimityksenä oli kansallinen piirikunta (). Neuvostoliiton alkuaikoina 1920-1930-luvuilla perustettiin useita lyhytikäisiä kansallisia piirikuntia, joista yksi oli Kalininin alueella sijainnut tverinkarjalaisten keskittymän käsittänyt Karjalainen kansallinen piirikunta (1937-1939).


title: Ari Salin

text: Ari Juhani Salin (s. 20. tammikuuta 1947 Lohja) on suomalainen entinen aita- ja pikajuoksija.


title: Ari Salin

text: Salin sijoittui Helsingin EM-kisoissa 1971 kuudenneksi 400 metrin aidoissa silloisella sähköajanoton Suomen ennätysajalla 50,41. Münchenin olympialaisissa 1972 hän oli mukana Suomen 4 × 400 metrin viestijuoksujoukkueessa, joka sijoittui kuudenneksi SE-ajalla 3.01,1. Salin juoksi toisen osuuden. Hänen ajakseen mitattiin epävirallisesti 45,1. Samana vuonna hän juoksi Helsingin maailmankisoissa 400 metrin aitojen Suomen ennätyksen 49,5.


title: Ari Salin

text: Kalevan kisoissa Salin voitti kolme Suomen mestaruutta 110 metrin aitajuoksussa (1968, 1969 ja 1971), neljä kultaa 400 metrin aidoissa (1970, 1971, 1972 ja 1974) ja yhden viestissä. Salinin vaimo Riitta Salin on myös entinen pikajuoksija.


title: Detroit Pistons

text: Detroit Pistons on yhdysvaltalainen koripallojoukkue NBA:ssa. Se pelaa itäisen konferenssin Keskisessä divisioonassa jossa sen lisäksi pelaavat Chicago Bulls, Cleveland Cavaliers, Indiana Pacers sekä Milwaukee Bucks. Nykyisellä nimellään joukkue on pelannut vuodesta 1957. Sen aiempi nimi oli Fort Wayne Pistons.


title: Detroit Pistons

text: Kotiottelunsa joukkue pelaa vuonna 2017 avatulla Little Caesars Arenalla, ja vuosina 1988–2017 se pelasi The Palace of Auburn Hillsissä. Pistons voitti vuosina 1989–1990 manageri Jack McCloskeyn myötävaikutuksella kaksi NBA-mestaruutta ja juhli myös voittoa 2004 suurta ennakkosuosikkia Los Angeles Lakersia vastaan voitoin 4–1. Larry Foust, Dave Bing, Bob Lanier, Bill Laimbeer, Isiah Thomas, Joe Dumars, Dennis Rodman, Grant Hill, Ben Wallace, Chauncey Billups ja Tayshaun Prince lukeutuvat entisiin Pistons-pelaajiin. 2010-luvulla joukkuetta on edustanut muun muassa Andre Drummond.


title: Linda Lingle

text:
Linda Lingle (s. 4. kesäkuuta 1953 Saint Louis, Missouri) on entinen Havaijin kuvernööri. Hän kuuluu republikaaniseen puolueeseen.
Lingle syntyi Saint Louisissa, mutta muutti 12-vuotiaana perheineen Kaliforniaan. Myöhemmin hän siirtyi Havaijille, jossa hän toimi aluksi sanomalehtitoimittajana. Vuonna 2002 Lingle seurasi Ben Cayetanoa Havaijin kuvernöörinä, mitä ennen hän toimi muun muassa Mauin piirikunnan pormestarina vuosina 1991–1999. Hänet valittiin uudelleen vuonna 2006. Lingle jätti kuvernöörin tehtävän vuonna 2010, kahden täyden kauden jälkeen, jolloin hänen seuraajakseen valittiin demokraatti Neil Abercrombie.


title: Los Angeles Lakers

text: Los Angeles Lakers on NBA-sarjassa pelaava, Los Angelesista kotoisin oleva koripallojoukkue. Se pelaa läntisen konferenssin Tyynenmeren divisioonassa jossa sen lisäksi pelaavat Golden State Warriors, Los Angeles Clippers, Phoenix Suns ja Sacramento Kings. Lakers on yksi kaikkien aikojen menestyneimmistä NBA-joukkueista. Joukkue perustettiin 1946 Detroitissa nimellä Detroit Gems. Vuonna 1947 joukkue siirtyi Minneapolisiin ja otti Lakers-nimen Minnesotan osavaltion lempinimestä. Lakers voitti 5 NBA-mestaruutta ennen siirtymistään Los Angelesiin vuonna 1960. Tämän jälkeen se on voittanut yksitoista mestaruutta.


title: Los Angeles Lakers

text: Kaudella 1971–1972 Lakers teki yhä voimassa olevan NBA:n ennätyksen voittamalla 33 ottelua peräjälkeen.


title: Los Angeles Lakers

text: Lakersissa ovat pelanneet muun muassa Kareem Abdul-Jabbar, Magic Johnson, Shaquille O'Neal ja Kobe Bryant. Joukkueen nykyisiä tähtiä ovat supertähti LeBron James, nuori takapelaaja Lonzo Ball sekä Brandon Ingram. Muita tärkeitä pelaajia ovat Kyle Kuzma ja Josh Hart. Lakers on voittanut viimeisimmän mestaruutensa kaudella 2009–2010, jolloin joukkue voitti loppuottelusarjassa Boston Celticsin otteluvoitoin 4–3. Kobe Bryant valittiin finaalien arvokkaimmaksi pelaajaksi.


title: Marí Alkatiri

text: Marí bin Amude Alkatiri (s. 26. marraskuuta 1949, Dili, Itä-Timor) on itätimorilainen poliitikko, joka nousi vuonna 2002 maansa ensimmäiseksi pääministeriksi. Alkatiri erosi pääministerin paikalta 25. kesäkuuta 2006.


title: Marí Alkatiri

text: Alkatiri syntyi ja aloitti opiskelunsa Dilissä. Vuonna 1970 hän lähti syntymäkaupungistaan jatkaakseen opintojaan Angolassa ja Mosambikissa. Alkatiri valittiin Itä-Timorin pääministeriksi heti sen itsenäistyttyä vuonna 2002. Alkatiri on naimisissa ja hänellä on kolme lasta.


title: Marí Alkatiri

text:
Alkatiri joutui eroamaan huhtikuun 2006 mellakoiden jälkeen presidentti Xanana Gusmãon vaadittua televisiopuheessaan hänen eroaan. Eräät uskoivat Alkatirin antaneen armeijalle käskyn tulittaa väkijoukkoon.
Hänen tilalleen nimitettiin Alkatirin eroa vaatiessaan eronnut ulkoministeri José Ramos Horta.


title: Marí Alkatiri

text: Marí Alkatiri toimi pääministerinä myös toisen kauden.


title: Thunderstruck

text:
Thunderstruck on australialaisen hard rock -yhtye AC/DC:n kappale, joka julkaistiin vuonna 1990 albumin "The Razors Edge" avausraitana sekä singlenä. Kappaleen ovat tehneet yhtyeen kitaristit Angus Young ja Malcolm Young.
Kappale on julkaistu livenä albumeilla "Live" ja "" vuonna 1992. Sen livevideo julkaistiin vuonna 2001 AC/DC:n videolla "Stiff Upper Lip Live".


title: Thunderstruck

text: Yhdessä yhtyeen tunnetuimman kappaleen introssa on hyvin tunnettu tilutusosio kitaralla hi-hat "tikityksellä". Pian mukaan tulevat rummut, basso ja lopulta laulu kitaran tilutuksen kestäen koko kappaleen ajan. Kappale on tunnettu myös mahtipontisuudestaan. Kappaleen huudosta ”Thun-DER!” on tullut jonkinlainen yhtyeen encore. Kappaleesta on tehty musiikkivideo ja se kuvattiin Lontoossa Brixton Academyssa.


title: Thunderstruck

text: Kerrotaan, että Angus Young sai inspiraation kappaleeseen, kun lentokoneeseen, jossa hän oli, iski salama.


title: Teletappi-ketju

text: Teletappi-ketju oli lempinimi, jota käytettiin Niko Kapasen, Jukka Hentusen ja Timo Pärssisen muodostamasta Suomen jääkiekkomaajoukkueen hyökkäysketjusta. Nimitys syntyi vuonna 2000 kolmikon päästyä ensi kerran pelaamaan maajoukkueessa.


title: Teletappi-ketju

text: Ennen maajoukkuepelejään Kapanen, Hentunen ja Pärssinen olivat pelanneet keskenään samassa ketjussa jo HPK:ssa. Teletapeilta saatu lempinimi viittasi lähinnä pelaajien tuolloin nuoreen ikään. Hyökkääjät pelasivat samassa ketjussa jääkiekon MM-kisoissa 2001, 2004, 2005 ja 2007. Kolmikko oli Suomen ylivoimaisesti paras kentällinen 14 tehopisteellä vuoden 2005 Itävallan MM-kisoissa.


title: Teletappi-ketju

text: Teletapit-nimitystä käytettiin vuosina 2000–2001 myös Suomen naisten salibandymaajoukkueen hyökkäysketjusta Jenni Morottaja - Anne-Mari Lyhykäinen - Sini Vartiainen.


title: Timo Tompuri

text: Timo Antero Tompuri (s. 9. kesäkuuta 1969 Pernaja) on suomalainen kiekonheittäjä.


title: Timo Tompuri

text: Tompuri aloitti yleisurheilu-uransa vasta 26-vuotiaana. Ensimmäisen kerran hän ylitti 60 metriä vuonna 1997 ja ensimmäisen Suomen mestaruutensa hän saavutti kesällä 1998. Suomen mestaruuden Tompuri on voittanut myös vuosina 2000, 2001, 2003 ja 2005. SM-hopeaa hänellä on vuosilta 1999, 2002 ja 2004 ja kesällä 2006 hän voitti SM-pronssia. 8. heinäkuuta 2001 Tompuri heitti Helsingborgissa ennätyksensä 69,62 ja rikkoi Markku Tuokon hallussa olleen 22 vuotta vanhan Suomen ennätyksen 1,5 metrillä. Frantz Kruger rikkoi Tompurin Suomen ennätyksen syyskuussa 2007 heittäessään myös Helsingborgissa tuloksen 69,97.


title: Timo Tompuri

text: Parhaat sijoitukset arvokilpailuista Tompurilla on 2002 EM-kilpailuiden yhdeksäs sija ja kymmenes sija Edmontonin MM-kilpailuista 2001.


title: Timo Tompuri

text: Tompuri sai vuonna 2002 kilpailukieltoa tapauksesta, jossa hän oli palaamassa Espanjasta harjoitusleiriltä yhdessä kuulantyöntäjä Ville Tiisanojan kanssa. He jäivät Ranskassa tullin haaviin kiellettyjen aineiden hallussapidosta. Tompurin ja Tiisanojan mukaan he eivät tienneet, mistä kielletyt aineet olivat peräisin. Tapauksen johdosta heidät asetettiin kilpailukieltoon, mutta Urheilun oikeusturvalautakunta muutti kilpailukiellon varoitukseksi.


title: Timo Tompuri

text: 187 cm pitkä ja 120 kiloa painava Tompuri edustaa Yleisurheilu-Team Sahalahtea.


title: W-inds.

text: Bändi soittaa pääosin J-poppia, mutta heidän viidennellä albumillaan THANKS he ovat ottaneet vaikutteita J-rockista. Keita Tachibana oli ainoa miesfinalisti kilpailussa "2000 Kyushu-Okinawa Starlight Audition". Myöhemmin hän liittyi yhteen kahden sapporolaisen tanssipojan eli Ryohein ja Ryuichin kanssa muodostaen poikatrio w-inds.in.


title: Tšuhna

text: Tšuhna tai suhna () on venäläisten käyttämä haukkumasana suomalaisesta, virolaisesta, karjalaisesta sekä inkeriläisestä. Se on peräisin venäläisten suomalaisille antamasta haukkumanimestä "tšuhonets" tai "tšuhonka", jota käytettiin eritoten suomalaisista, jotka toivat kaupunkeihin maataloustuotteita, esimerkiksi maitoa, voita tai munia.


title: Lon Chaney, Jr.

text: Lon Chaney, Jr. (10. helmikuuta 1906 Oklahoma City, Oklahoma – 12. heinäkuuta 1973 San Clemente, Kalifornia) oli yhdysvaltalainen näyttelijä. Parhaiten hänet tunnetaan rooleistaan kauhuelokuvissa. Hänen isänsä, Lon Chaney, Sr., näytteli erityisesti mykkäelokuvissa.


title: Rautasormus

text: Rautasormus on sormus, jonka suomalainen sai vastineeksi lahjoittaessaan kultasormuksensa talvisotaa käyvän maan sotavarusteiden hankkimista varten ja Moskovan rauhan jälkeen erityisesti ilmapuolustuksen tarpeita varten. Noin 315 000 suomalaista vaihtoi kultaiset sormuksensa ”rautasormuksiksi”. Toisin kuin nimi antaa ymmärtää, sormus on valmistettu uushopeasta.


title: Rautasormus

text: Vuonna 1939 juuri talvisodan kynnyksellä, 20. lokakuuta, julkaistiin Helsingin Sanomissa ja Uudessa Suomessa kirjoitus, jossa ehdotettiin että suomalaiset kävisivät vaihtamassa kultaiset sormuksensa rautasormuksiin jotta Suomi saisi hankittua sotavarusteita.


title: Rautasormus

text: Myös suomalaisen kansanperinteen ja suomen murteiden tutkija Astrid Reponen-Juvas toimi ahkerasti rautasormus-kampanjan hyväksi.


title: Rautasormus

text: Sormuksia saatiin kerätyksi noin 315 000 kappaletta ja sen lisäksi 19 100 muuta kultaesinettä. Puolustusministeriö saikin kerättyä yhteensä yli 1 750 kiloa kultaa. Sillä kultamäärällä olisi saanut hankituksi jopa 30 hävittäjäkonetta.


title: Rautasormus

text: Keräyksen tulosta ei kuitenkaan ehditty käyttää maanpuolustustarkoituksiin ennen jatkosodan syttymistä. Kullan sulattaminen kansainvälisesti hyväksyttäviksi harkoiksi tuotti ongelmia, samoin kultaesineiden käyttö maksuna sotatarvikkeista. Hyvistä aikeista huolimatta kulta jäi makaamaan Suomen Pankin holviin. Arkaluontoisesta asiasta vaiettiin sodanaikaisen sensuurin turvin.


title: Rautasormus

text: Kullan kohtalo oli epäselvä monta vuotta, mutta vuonna 1944 valtioneuvosto ryhtyi venäläismiehityksen pelossa siirtämään kultalastia ulkomaille. Kulta siirrettiinkin Ruotsiin Suomen suurlähetystön kellariin. Kultaa ruvettiin hyödyntämään vasta syksyllä 1945, kun Suomi oli ajautunut valuuttapulaan. Suomen pankki tarjoutui ostamaan kultaerän valtioneuvostolta 140 miljoonalla markalla. Suurimman osan kullasta pankki myi ruotsalaisille ja ilmoitti rahoittavansa saaduilla neljällä miljoonalla kruunulla kansanhuollolle tärkeitä hankintoja, lähinnä viljaostoja.


title: Rautasormus

text: Historiallisesti arvokkaimmat kultaesineet myytiin nimellisellä arvolla kansallismuseolle ja maakuntamuseoille.


title: Rautasormus

text: Koko myyntihankkeesta tiesi vain kolme miestä: Suomen Pankin pääjohtaja Jukka Rangell, aarteen Ruotsiin diplomaattipassin suojissa vienyt hänen apulaisensa Segercranz ja kassaholvista vastannut pankin ylivahtimestari, joka pakkasi aarteen.


title: Rautasormus

text: Kultakeräystä selviteltiin perusteellisesti 1950-luvulla, mutta sen jälkeen paperit hautautuivat Suomen Pankin holveihin. Ylen radio-ohjelmaa varten 1980-luvulla esiin kaivetut asiakirjat osoittavat, että vaikka kultaa ei käytetty alkuperäisen tavoitteen mukaisesti ilmapuolustukseen, keräyksessä ei ollut kyse huijauksesta. Keräyksen tuotto jäi vain realisoimatta sodasta aiheutuneiden muuttuneiden olosuhteiden takia. Kauppoja ei saatu aikaan, ja tuotto jäi käyttämättä kansan tarkoittamaan kohteeseen.


title: Nation of Islam

text: Nation of Islam (NOI) on uskonnollinen ja sosiopoliittinen järjestö, joka perustettiin Yhdysvalloissa vuonna 1930. Sen tehtävänä on kohentaa mustien henkistä, sosiaalista ja taloudellista asemaa. Vaikka Nation of Islam pitää itseään islaminuskon yhtenä muotona, sen merkittävät opilliset poikkeamat ovat saaneet muslimit pitämään järjestöä harhaoppisena. Vuosina 1934–1975 järjestöä johti Elijah Muhammad. Hänen poikansa Warith Deen Muhammad luotsasi liikettä 1970-luvulta alkaen lähemmäs valtavirtaislamia, minkä seurauksena liike jakaantui kahtia ja Warith Muhammadin johtama siipi sulautui lopulta Yhdysvaltain sunnalaisiin seurakuntiin.


title: Nation of Islam

text: Nation of Islamin tämänhetkisenä johtajana toimii Louis Farrakhan. Järjestön päämaja on Chicagossa, Illinois’ssa. Eräs tunnetuimmista Nation of Islamin jäsenistä oli Malcolm X, jonka nimimerkki X tulee liikkeen piirissä kehitetystä ajatuksesta korvata valkoisten antamat ”orjanimet” uusilla nimillä; tässä tapauksessa "X" tarkoittaa matematiikan perusteella "tuntematonta", koska orjat eivät sukupolvien jälkeen enää tienneet omia sukujuuriaan.


title: Nation of Islam

text: Nation of Islamia on syytetty rasismista ja antisemitismistä. Nation of Islam opettaa, että mustat ihmiset ovat alkuperäisiä ihmisiä, joista kaikki muut ovat periytyneet. Louis Farrakhan on sanonut, että ”"valkoiset ihmiset ovat potentiaalisia ihmisiä... he eivät vain ole kehittyneet vielä"”. Valkoihoisia ei myöskään hyväksytä järjestön jäseniksi.


title: Nation of Islam

text: Vuonna 2005 Nation of Islam lisättiin Southern Poverty Law Center (SPLC) -järjestön viharyhmälistalle. SPLC vastustaa rasismia ja pyrkii edistämään kansalaisoikeuksia tutkimuksen, koulutuksen ja oikeudenkäyntien avulla.


title: CIA:n vankilennot

text: CIA:n vankilennot ovat Euroopan neuvoston Ihmisoikeus- ja lakiasiainkomitean mukaan tapahtumasarja, jossa Yhdysvaltain keskustiedustelupalvelu CIA on suorittanut kansainvälisen oikeuden vastaisia pidätyksiä ja kiertänyt Yhdysvaltain lakia järjestämällä lain kieltämiä kuulusteluja ulkomailla salaisissa paikoissa ja ilmatiloissa kaupallisille yrityksille kuuluneissa lentokoneissa.


title: CIA:n vankilennot

text: Vuonna 2007 Euroopan neuvoston Ihmisoikeus- ja lakiasiainkomitean julkaisema "Secret detentions and illegal transfers of detainees involving Council of Europe member states: second report" -raportti toteaa, että CIA:n salaisia pidätyskeskuksia ja vankilentoja voidaan pitää tosiasiallisina ja että CIA on mahdollisesti suorittanut pidätyksiä myös muualla Euroopassa.


title: CIA:n vankilennot

text: Asia tuli julkisuuteen ensimmäistä kertaa kun sveitsiläinen SonntagsBlick-lehti väitti artikkelissaan, että CIA:lla on Itä-Euroopassa salaisia vankiloita, joissa voidaan käyttää kuulustelumenetelmiä, jotka ovat Yhdysvaltain lain vastaisia.


title: CIA:n vankilennot

text: Europarlamentti perusti tilapäisen komission tutkimaan CIA:n vankilentoja, jonka raportoijana toimi italialainen MEP Claudio Fava.


title: CIA:n vankilennot

text: Salaista vankilatoimintaa tutkivan väliaikaisen valiokunnan suomalaisjäsenet ovat Ville Itälä (varajäsen), Henrik Lax (varajäsen) ja Reino Paasilinna (varajäsen).


title: CIA:n vankilennot

text: Myös Euroopan neuvosto tutki asiaa. Sveitsiläinen Dick Marty johti tutkimuksia ja sai runsaasti tietoja asiasta osoittaen 14 maan tukeneen CIAn toimintaa. Monia tietolähteitä ei julkaistu.


title: CIA:n vankilennot

text: Vuonna 2007 Euroopan neuvoston Ihmisoikeus- ja lakiasiainkomitean julkaisema Dick Martyn toinen raportti toteaa että voidaan pitää tosiasiana sitä, että CIA:lla on ollut salaisia pidätyskeskuksia Puolassa ja Romaniassa useiden vuosien ajan, ja että ei voida sulkea pois mahdollisuutta että CIA on suorittanut pidätyksiä myös muualla Euroopassa liittyen Yhdysvaltain presidentin puheessaan 6. 9. 2008 mainitsemaan High Value Detainees -ohjelmaan. Samoin raportissa tuomitaan Yhdysvaltain, Puolan, Romanian, "Entisen Makedonian tasavallan", Italian ja Saksan, sekä Venäjän tiedustelujärjestöjen toimet joilla salattiin vakavia ihmisoikeusloukkauksia. Lisäksi raportti peräänkuuluttaa tietoja ja asianomaisten laillisoikeudellista vastuuta näistä vakavista ihmisoikeusloukkauksista.


title: CIA:n vankilennot

text:
Vuonna 2011 Suomen ulkoministeriö aloitti omat tutkimuksensa ja käy parhaillaan läpi suomalaisia lentotietoja selvittääkseen Amnestyn väitteet CIA:n vankilennoista.
* Yhtiöillä on lupa laskeutua kaikkialla Yhdysvaltain sotilaslentokentille.


title: Ihmissusi (vuoden 1941 elokuva)

text: Ihmissusi on 12. joulukuuta 1941 ensi-iltansa saanut yhdysvaltalainen kauhuelokuva, jonka ohjasi ja tuotti George Waggner. Käsikirjoituksen teki Curt Siodmak. Sen pääosissa esiintyvät Lon Chaney, Jr., Claude Rains, Maria Ouspenskaya, Warren William, Ralph Bellamy, Patric Knowles ja Bela Lugosi.


title: Ihmissusi (vuoden 1941 elokuva)

text: Larry Talbot (Lon Chaney, Jr.) saapuu lapsuutensa kotiin Llanwellyyn, Walesiin isänsä Sir John Talbotin (Claude Rains) luokse. Siellä hän kiinnostuu paikalliseen naiseen, Gwen Conliffeniin (Evelyn Ankers), kokeiltuaan kaukoputkea talon tornissa. Gwen pitää antiikkipuotia isänsä kanssa. Larry käy ostamassa kyseisestä puodista kävelykepin, hopeapäisen kepin, jossa Gwen kertoo olevan ihmissuden kuva. Hän selittää Larrylle sen olevan ihminen joka muuttuu sudeksi tiettyinä vuodenaikoina, ”kun ukonhattu kukkii”.


title: Ihmissusi (vuoden 1941 elokuva)

text: Jo samana iltana Larry yrittää pelastaa Gwenin ystävän pedolta, jonka hän uskoo olevan susi. Hän tappaa suden kävelykepillään, mutta susi ehtii purra häntä. Pian hän huomaa ettei susi ollutkaan mikään tavallinen susi, vaan ihmissusi ja hän on pureman johdosta itse muuttunut sellaiseksi. Mustalaisennustaja, Maleva (Maria Ouspenskaya), kertoo Larrylle, että eläin joka puri häntä oli itse asiassa hänen poikansa, Bela (Bela Lugosi) suden muodossa. Bela on ollut ihmissusi jo vuosia ja nyt ihmissudeksi muuttumisen kirous on siirtynyt Larrylle tämän tapettua Belan.


title: Ihmissusi (vuoden 1941 elokuva)

text: Loppujen lopuksi Larry yrittää tappaa Gwenin vaeltaessaan metsässä ihmissuden muodossa. Larryn isä on metsässä ja tappaa lopuksi Larryn tämän omalla hopeapäisellä kepillä, kun hän yrittää estää Larrya tappamasta Gweniä. Kun Larry kuolee hän muuttuu taas takaisin ihmiseksi. Larryn isä ei uskonut, että Larry voisi olla ihmissusi, joten tämä selviää hänelle vasta Larryn kuollessa.


title: Ihmissusi (vuoden 1941 elokuva)

text:
Elokuva vaikutti paljon siihen millaisena ihmissusi usein esitetään nykypäivänä – eräänlaisena puoli-ihmisenä tai -sutena joka esimerkiksi liikkuu ajoittain kahdella jalalla pystyasennossa ja on luonnollista sutta huomattavasti suurikokoisempi.
Elokuva hyödyntää kansantarinoiden traagista perinnettä loppuratkaisussaan.


title: Ihmissusi (vuoden 1941 elokuva)

text: Vuoden 2005 elokuva Cursed sisältää useita viittauksia tähän elokuvaan.


title: Ihmissusi (vuoden 1941 elokuva)

text: Elokuvan uusi versio on "The Wolfman" (2010).


title: Suhoi Su-34

text: Suhoi Su-34 (, ) on Venäjän ilmavoimien vuonna 2006 käyttöön ottama hävittäjäpommittaja ja rynnäkkökone. Koneen valmistaja Suhoi on eräs Moskovan pörssissä noteeratun sotilas- ja siviili-ilmailukosernin OAK:n osa.


title: Suhoi Su-34

text: Su-34 on Suhoi Su-27-hävittäjän muunnos, entiseltä nimeltään Su-27IB (истребитель-бомбардировщик, ). Mallin kehitystyö alkoi 1980-luvun lopulla, ja kone lensi ensi kertaa 13. huhtikuuta 1990. Koneessa on Su-27/Su-30:n runko ja siipi, mutta etuvakaimet samanlaiset kuin malleissa Su-30, Su-33 ja Su-35.


title: Suhoi Su-34

text: Keula on täysin uusi; leveässä, paineistetussa ohjaamossa kahden hengen miehistö istuu vierekkäin K-36DM -heittoistuimissa. Ohjaamo on panssaroitu 17 mm titaanilla ja mittaristo on varustettu värillisillä monitoiminäytöillä, toisin kuin kun aikaisemmat Su-27-mallit. Ohjaamotilassa on keittiövarusteet, wc ja tilaa levätä yhdelle hengelle kerrallaan.


title: Suhoi Su-34

text: Moottorit ovat samaa mallia kuin Su-27:ssä, kaksi Saturn AL-31MF -suihkumoottoria jälkipolttimilla varustettuna. Ilmanotto on kiinteä, mikä rajoittaa nopeuden 1,8-kertaiseen äänennopeuteen. Polttoainetta koneeseen mahtuu 12 100 kg ja kolmeen ulkoiseen polttoainesäiliöön lisäksi maksimissaan 9 000 kiloa. Aseille on kaksi siivenkärkiripustinta R-74-ohjuksille (AA-11 Archer) ja 10 ripustinta korkeintaan 8 000 kg kuormaa varten. Koneessa on 30 mm GŠ-301-tykki, ja 150 ammusta. Tutka on Leninets V004 ja takatutka Leninets V005.


title: Suhoi Su-34

text: Venäjän ilmavoimille hankitaan kahdeksantoista Suhoi Su-34:ää vuoden 2008 loppuun mennessä, ja vuoteen 2010 mennessä varustetaan 24 koneen rykmentti Su-34:lla. Koneen on tarkoitus korvata Su-24 "Fencer". Yhden koneen hinnaksi tulee 36 miljoonaa dollaria. Ensimmäiset koneet toimitettiin Venäjän ilmavoimille vuoden 2006 joulukuussa, ja koneita on tarkoitus hankkia noin 10 kappaleen vuosivauhdilla, yhteensä noin 200 kappaletta.


title: Ari Häyrinen

text: Ari-Pekka Juhani Häyrinen (s. 20. huhtikuuta 1964) on koulutukseltaan musiikin maisteri ja toimii nykyään Pakilan seurakunnan A-kanttorin virassa Helsingissä.


title: Ari Häyrinen

text: Häyrinen aloitti musiikkiopintonsa Cantores Minores -poikakuorossa vuonna 1974. Sen jälkeen hän opiskeli pianonsoittoa Helsingin konservatoriossa vuosina 1979–1983 Tuija Vilskan johdolla, sekä teoreettisia aineita. Hän valmistui musiikin maisteriksi Sibelius-Akatemiasta vuonna 1993 kirkkomusiikin koulutusohjelmasta opiskeltuaan muun muassa kuoron- ja orkesterinjohtoa, urkujensoittoa, pianonsoittoa, cembalonsoittoa ja laulua. Häyrisen opettajina toimivat muun muassa Matti Hyökki, Atso Almila, Esa Ruuttunen, Kimmo Lappalainen, Erkki Korhonen, Arja Sohlberg ja Markku Heikinheimo. Häyrinen täydensi opintojaan mestarikursseilla koti- ja ulkomailla.


title: Ari Häyrinen

text: Hän lauloi Helsingin tuomiokirkon Cantores Minores -poikakuorossa vuosina 1974–1985, ja sittemmin hän on johtanut CM-seniorikuoroa myös ulkomailla: Tallinnassa vuonna 1996 ja Saksassa, muun muassa Düsseldorfissa ja Mönchengladbachissa. Saksaan suuntautunut konserttimatka järjestettiin 1.–4. kesäkuuta 2000.


title: Ari Häyrinen

text: Tämän lisäksi hän toimi Cantores Minores -seniorikuoron Isoon-Britanniaan suuntautuneen konserttimatkan taiteellisena johtajana 19.–23. toukokuuta 2004.


title: Ari Häyrinen

text:
Perustamaansa sekakuoro Emoriendoa Häyrinen johti vuosina 1985–1991, minä aikana kuoro voitti sarjansa Suomen laulajien ja soittajien liiton kuorokilpailussa vuonna 1987 Oulussa saaden kokonaiskilpailun voittopokaalin.
Sekakuoro Emoriendo sai Yleisradion harrastemusiikin kunniapunnuksen vuonna 1989 ja sijoittui toiseksi ensimmäisessä kansallisessa Heikki Klemetti -kamarikuorokilpailussa Orivedellä vuonna 1990. Kilpailussa Ari Häyrinen sai Yleisradion erikoispalkinnon nuorelle kuoronjohtajalle.


title: Ari Häyrinen

text: Hän toimi tenorilaulajan tehtävissä Radion Kamarikuorossa vuosina 1987–1991.


title: Ari Häyrinen

text: Cantores Minores -poikakuoron varajohtajana Ari Häyrinen toimi vuosina 1990–1991, ja kouluttajana vuosina 1991–2002. Cantores Minores -seniorikuoron taiteellisena johtajana hän toimi vuosina 1993–2007. Urkurina osassa Cantores Minores-kuoron konserteista hän on toiminut vuodesta 1988 alkaen.


title: Ari Häyrinen

text: Helsingin Saksalaisen kirkon kanttorin viransijaisena hän toimi vuosina 1991–1994 ja vuonna 1998. Hän johti tuolloin mm. J. Brahmsin Saksalaisen Requiemin ja W. A. Mozartin c-molli messun sekä tämän sinfoniat 40 ja 41.


title: Ari Häyrinen

text: Suomen Kansallisoopperan apulaiskuoromestarin määräaikaista tointa hän hoiti vuosina 1992–1997.


title: Ari Häyrinen

text: Ari Häyrinen on esiintynyt kuoronjohtajana, kapellimestarina ja urkurina + pianistina eri puolilla Suomea ja Eurooppaa sekä Japanissa. Hän on johtanut useita kuoroja radionauhoituksissa ja toiminut kapellimestarina muun muassa Suomalaisen Kamarioopperan produktioissa.


title: Ari Häyrinen

text: Ari Häyrinen johti vantaalaista kamarikuoroa Tikkurilan Laulajia vuosina 1998 - 2011, joka mm. levytti hänen kanssaan joululevyn "Joulun taikaa" vuonna 2005 ja levyn "Viihdy kanssamme" Tikkurilan Laulajien 60-vuotisjuhlavuonna 2009. Kuoron ohjelmistoon tuli Häyrisen aikana myös suurteoksia orkesterin kanssa, mm. J. Haydnin oratorio Luominen ja G. F. Händelin Messias-oratorio.


title: Ari Häyrinen

text: Helsingin Hakavuoren seurakunnan kanttorina Pohjois-Haagassa Häyrinen toimi vuosina 1999 - 2010. Haagan seurakunnan kanttorin virassa Helsingissä hän toimi vuoden 2011 ajan. Hänet valittiin vuoden 2012 alusta Helsingin Pakilan seurakunnan laajaa yliopistotutkintoa edellyttävään kanttorinvirkaan. (A-virka, ylin aste). Pakilassa hän mm. johtaa seurakunnan Vox Sonora -kuoroa. Vox Sonora-kuoron johtajana hän on johtanut mm. J. S. Bachin kantaatteja ja G. Faurén sekä W. A. Mozartin Requiemit.


title: Premier Executive Transport Services

text: Premier Executive Transport Services on Massachusettsiin rekisteröity ulkomaalainen lentoyhtiö, jonka uskotaan osallistuneen epäiltyjen toimeenpanoon.


title: Premier Executive Transport Services

text: 6. maaliskuuta 2005 "60 Minutes" -ohjelmassa väitettiin, että libanonilaissyntyinen Saksan liittotasavallan kansalainen Khaled el-Masri siirrettiin Premier Executive Transport Services:n Boeing 737:llä vangiksi yhdysvaltalaisten ylläpitämään vankilaan Afganistaniin.


title: Premier Executive Transport Services

text: Yhtiön arvellaan omistavan kaksi lentokonetta, Gulfstream V, numero N44982, entinen numero N379P ja Boeing 737, numero N4476S, entinen numero N313P, mikä kuuluu nykyisin Keeler & Tate Managementille. Samaa konekantaa ylläpidetään vaihtaen omistajia ja saman omistajan aikana rekisterinumeroita.Kone on myyty Premier Executive Transport Services:ltä Keeler and Tate Management:lle. Koneen ensimmäinen rekisterinumero oli N581GA (18. marraskuuta 1999), toinen N379P (24. maaliskuuta 2000), kolmas N8068V (29. tammikuuta 2004).


title: Premier Executive Transport Services

text: Bayar Foreign Marketing:n omistuksessa koneella ovat olleet rekisterinumerot N8068V (omistuksesta 16. marraskuuta 2004 alkaen) ja viimeksi N44982 (17. joulukuuta 2004) alkaen.


title: Lockheed Martin F-35 Lightning II

text: Lockheed Martin F-35 Lightning II on Yhdysvaltojen ja Iso-Britannian yhdessä suunnittelema viidennen sukupolven suihkuhävittäjälentokone, jonka on tarkoitus tulla palveluskäyttöön 2010-luvun lopulla. Koneen nimi vahvistettiin 7. heinäkuuta 2006. Sitä ennen se tunnettiin nimellä Joint Strike Fighter (JSF). Konetta aiotaan valmistaa vuoteen 2035 saakka. On lisäksi mainittu että Lockheed Martin F-35 Lightning II olisi käytössä vuoteen 2070 saakka.


title: Lockheed Martin F-35 Lightning II

text: Kevyeksi ja edulliseksi hävittäjäksi suunniteltu F-35 on lisäksi tarkoitettu sekä rynnäkköhävittäjäksi lähi-ilmatukeen että taktisiin pommituksiin. Yhdysvaltain asevoimat aikoo hankkia koneita noin 1 700 kappaletta eri malleja. Sen on tarkoitus korvata etupäässä Yhdysvaltain ilmavoimien F-16 Fighting Falcon, Yhdysvaltain merijalkaväen ja Britannian laivaston Harrier II:t (AV-8 ja GR7/9 Sea Harrier) VTOL-koneet, Yhdysvaltain ilmavoimien panssarintorjuntaan erikoistunut maataistelukone A-10 Thunderbolt II ja Yhdysvaltain laivaston ja merijalkaväen käytössä olevat F/A-18 Hornet-koneet lukuun ottamatta uudempia F/A-18E ”Super Hornet” -malleja. Konetta markkinoidaan korvaamaan Euroopan maiden F-16-koneet ja vanhemmat hävittäjät, kuten esimerkiksi F-4 Phantom II ja Panavia Tornado.


title: Lockheed Martin F-35 Lightning II

text: Lockheed Martinin mukaan F-35 korvaa kolmella tyypillään 13 lentokonetyyppiä 11 valtiossa. Vuonna 2016 ilmoitettiin, että F-35 ei korvaa A-10 koneita kuten alun perin oli suunniteltu.


title: Lockheed Martin F-35 Lightning II

text: Yhdysvaltain raskaaksi ilmaherruushävittäjäksi ja F-15 Eaglen korvaajaksi on taas tarkoitettu jo käyttöön otettu F-22 Raptor, jonka valmistus on lopetettu.


title: Lockheed Martin F-35 Lightning II

text: F-35 on yksi HX-hävittäjähankkeen ehdokkaista F/A-18 Hornetin seuraajaksi Suomen Ilmavoimille.


title: Lockheed Martin F-35 Lightning II

text:
Koneen kehitystyö alkoi 1990-luvun alussa. Vuonna 1996 Lockheed Martin ja Boeing saivat tehtäväkseen rakentaa kumpikin prototyypin, joista Lockheed Martin X-35 voitti 2001 kehityssopimuksen.
F-35-hävittäjää kehittävät yhdysvaltalaiset Lockheed Martin, Northrop Grumman ja brittiläinen BAE Systems. Koneet valmistetaan Lockheed Martinin Fort Worthin tehtaalla Texasissa.


title: Lockheed Martin F-35 Lightning II

text: Suunnitteluvaiheessa Lockheed-Martin hankki tietoa Neuvostoliiton aikana perustetulta venäläiseltä Jakovlevin suunnittelutoimistlta prototyypiksi jääneen, laivastolle tarkoitetun Jak 144 (Nato-koodi ”Freestyle”) VTOL -koneen ratkaisuista. Koneen käyttöiäksi on suunniteltu 8 000 tuntia.


title: Lockheed Martin F-35 Lightning II

text: Hävittäjästä on suunniteltu kolme eri versiota: F-35A Yhdysvaltojen Ilmavoimille, F-35B STOVL, lyhyen nousumatkan malli Yhdysvaltain merijalkaväelle, RAF:lle sekä Royal Navylle ja lentotukialuskäyttöön F-35C Yhdysvaltain laivastolle. Kone hyödyntää täysimittaisesti häiveominaisuuksia ja elektroniikkaa. Se ei kuitenkaan pysty lentämään ilman jälkipoltinta yliääninopeudella eli ns. supercruise-lentoa.


title: Lockheed Martin F-35 Lightning II

text: Britannia maksaa koneen kehitystyöstä yli kaksi miljardia Yhdysvaltain dollaria. Lisäksi koneen kehitystyössä ovat mukana Italia yhdellä miljardilla ja Hollanti 800 miljoonalla dollarilla. Muita kehitysohjelmaan kuuluvia rahoittajia ovat Turkki (175 miljoonaa dollaria), Australia (144 miljoonaa dollaria), Norja (122 miljoonaa dollaria), Tanska (110 miljoonaa dollaria) ja Kanada (100 miljoonaa dollaria). Israel ja Singapore ovat yhteistyökumppaneita.


title: Lockheed Martin F-35 Lightning II

text: Vuoteen 2004 kehitysbudjetti oli ylittynyt 23 prosentilla kaikkiaan 244 miljardiin dollariin. F-35A-mallin peruuttamisesta spekuloitiin vuonna 2005. Tällöin panostus riittäisi kalliimpien ja monimutkaisempien F-35B- ja F-35C-mallien valmiiksi saattamiseen. Yhdysvaltain ilmavoimat joutuisi kuitenkin karsimaan haluamansa tuhannen koneen lukumäärästä, koska B- ja C-mallit ovat kalliimpia rakentaa.


title: Lockheed Martin F-35 Lightning II

text: Kehitysohjelman suurimpia epävarmuuksia ovat aikataulu, kyky toimia kaikissa suunnitelluissa rooleissa sekä kohoava yksikköhinta. Vuonna 2001 perusmallin hinnaksi arvioitiin 37 miljoonaa dollaria, joka saavutettaisiin ison volyymin myötä. Vuonna 2008 Yhdysvaltain valtiontalouden tarkastusvirasto Government Accountability Office (GAO) arvioi hinnaksi noin 100 miljoonaa dollaria. Israelilainen sotilaslähde arvioi hinnan kohoavan tämänkin yli.


title: Lockheed Martin F-35 Lightning II

text: F-35-ohjelma on kokenut vastoinkäymisiä muun muassa kiinalaisten murtauduttua ainakin kahdesti kehitysryhmän palvelimille vuonna 2007. Kiinalaiset ovat sen jälkeen kehittäneet oman häivehävittäjän J-31, jossa on samoja piirteitä kuin Yhdysvaltain F-35:ssa. Edward Snowdenin


title: Lockheed Martin F-35 Lightning II

text: mukaan kiinalaiset hankkivat 50 Tb tietoja Yhdysvaltain hävittäjistä oman häivehävittäjänsä kehittämiseksi. Tämän on arvioitu säästäneen neljännesvuosisadan aikaa ja miljardien dollareiden arvosta varoja.


title: Lockheed Martin F-35 Lightning II

text: Marraskuussa 2011 julkisuuteen tuli raportti, jossa yksilöitiin kehitystyössä esiin tulleita ongelmia. Näitä olivat suurissa nopeuksissa esiintyvä ennustettua suurempi värinä, huonosti toimiva kypäränäyttö, ohjaamoa ja avioniikkaa suojaavan varavoimajärjestelmän epävarmuus sekä F-35C:n pysäytyskoukun epäluotettavuus. Lisäksi koneen rungosta on löydetty halkeamia ja ennenaikaista väsymistä. Ongelmien ratkaisua ei pidetty ylivoimaisina, mutta ne nostavat kehitystyön kustannuksia ja samalla koneen kokonaishintaa.Siivet 1/2012


title: Lockheed Martin F-35 Lightning II

text: Alkuvuoteen 2013 mennessä testilento-ohjelmasta oli suoritettu noin 35–40 %. Kesäkuussa 2013 Michael Gilmoren raportti varoitti kehitysohjelman edelleen viivästyvän. Tämä on seurausta lukuisista teknisistä ongelmista ja ohjelmistokehityksen hitaudesta.


title: Lockheed Martin F-35 Lightning II

text: Joulukuussa 2013 julkistetussa Kongressin tutkimusyksikön (Congressional Research Service) raportissa halvimman F-35A-mallin kappalehinta vuodelle 2014 on noin 180 miljoonaa dollaria. Tammikuussa 2014 Michael Gilmore raportoi teknisistä luotettavuusongelmista, ennakoitua suuremmasta huollon tarpeesta, ALIS-diagnostiikkatyökalun toimimattomuudesta sekä ongelmista sensorien ja asejärjestelmien ohjelmiston integroinnissa, minkä oletetaan aiheuttavan vuoden viivästyksen käyttöönotolle. Lisäksi koneen massa on lähellä maksimia. Myöskään aerodynaamisia ongelmia ei ole kyetty ratkaisemaan, ja rakenteissa on havaittu uusia murtumia.


title: Lockheed Martin F-35 Lightning II

text: Kesäkuussa 2014 tapahtui moottoripalo, joka asetti rajoituksia lentotoiminnalle ja hidasti kehitystyötä. Syyskuussa 2014 GAO esitti huolensa koneen immateriaalioikeuksien epäselvyyksistä, jotka voivat estää esimerkiksi huollon ja varaosien vapaan kilpailuttamisen.


title: Lockheed Martin F-35 Lightning II

text: Tammikuussa 2015 Gilmore raportoi kongressille lukuisista sensori-, tietokone- ja ohjelmistovajavuuksista. Osin ongelmat ovat vakavampia kuin alkuun 2012 käsitettiin. Diagnostiikkatyökalu on hankala ja tehoton. Gilmore kehottaa muuttamaan F-35:n tavoiteaikataulua. Moottorin käyttö on rajoitettua ylikuumenemisen takia.


title: Lockheed Martin F-35 Lightning II

text: Heinäkuussa 2015 vuodettiin ulos raportti kokeesta, jossa oli testattu F-35:n suorituskykyä klassisessa lähietäisyyden kaartotaistelussa. Referenssi-vastustajana toimi lisäpolttoainetankeilla varustettu F-16. Aikaisempina vuosina F-35:n on väitetty olevan liikehtelykyvyltään vähintään F-16 veroinen. Kokeen perusteella F-35 on suurissa vaikeuksissa joutuessaan tykkitaisteluun.


title: Lockheed Martin F-35 Lightning II

text: Heinäkuun lopulla 2015 Yhdysvaltain merijalkaväki antoi B-mallille alustavan operaatiokelpoisuuden. Syyskuussa 2015 julkaistiin saman vuoden heinäkuussa kirjattu raportti F-35B-mallin USS Waspilta toukokuussa tehdyistä lentosuorituksista. Gilmore raportoi huomattavista haasteista ja ongelmista koneiden luotettavuuteen ja huoltoon liittyen, sillä keskimäärin yksi kone lensi vain tunnin päivässä lukuisten poikkeusjärjestelyiden avulla. Joulukuussa 2015 Gilmore varoittaa, että kehitysohjelman virallinen aikataulu on epärealistinen ja puutteellinen nykyhetkestä 2020-luvulle. Erityisen huolissaan hän on suunnitelmista leikata koeammunnoista 2/3 pois ajan voittamiseksi.


title: Lockheed Martin F-35 Lightning II

text: DOT&E 2015 raportin mukaan jokaista 100 korjattua vikaa kohden löytyy 105 uutta ongelmaa. Normaalipainoisella lentäjällä on 23% todennäköisyys kuolla mikäli hän käyttää heittoistuinta. Koneen aseruuma ylikuumenee herkästi ja tärinä ylittää AMRAAM-ohjuksen spesifikaation. Kesällä operaatiokelpoiseksi julistettu B-versio ei kykene ilman ulkopuolista apua löytämään ja maalittamaan kohteita. ALIS-diagnostiikkatyökalusta löydettiin merkittäviä tietoturvaongelmia. Asetarkastaja Gilmore kritisoi jyrkästi Vsim-ohjelman puutteellisuutta, jolloin koneen todellista suorituskykyä ei voida mallintaa, tämän kompensoimiseksi hän vaatii pikaisesti järjestettäviä koelentoja. B-mallin alumiinirungosta löytyi yhä lisää murtumia. C-versiossa havaittiin yllättävä murtuma, joka keskeytti rasituskokeen.


title: Lockheed Martin F-35 Lightning II

text: Gilmore esitti uuden raportin edustajainhuoneen kuulemistilaisuudessa 23. maaliskuuta 2016. Tammikuuhun mennessä tiedossa oli 931 avointa vikaa tai vajavuutta, joista noin sata kriittisiä. Muita huomioita olivat, että tyypin polttoaineenkulutus on vähintään 60 prosenttia korkeampi kuin F-16C:n ja 180 prosenttia korkeampi kuin A-10-maataistelukoneen. F-35:n nykyinen sisäänrakennettu optinen maalitusjärjestelmä oli todettu suorituskyvyltään edeltäjiään heikommaksi. Äskettäin suoritetussa elektronisen sodankäynnin harjoituksessa puolet koneista kääntyi jo matkalla takaisin ongelmien takia ja perille päässeet koneet eivät selviytyneet realistisessa elektromagneettisessa ympäristössä. Huhtikuussa 2016 julkaistussa Yhdysvaltain valtiontalouden tarkastusviraston raportissa mainitaan ALIS-järjestelmästä kaksi keskeistä ongelmakohtaa. Sen käyttöönoton skaalautuvuus on epävarmaa, ja sen arkkitehtuurissa ei ole riittävästi redundanssia, mikä heikentää järjestelmän vikasietoisuutta.


title: Lockheed Martin F-35 Lightning II

text: Elokuussa 2016 vuodettiin julki muistio, jossa mittavan vika- ja puutelistan lisäksi Gilmore varoittaa taistelukelpoisen 3F-version saavuttamisen olevan vakavasti uhattuna ajan ja rahojen käydessä vähiin. DOT&E 2016 -raportissa teknisten vikojen ja puutteiden määräksi mainitaan yli tuhat. Virallista sarjavalmistuslupaa edeltävä IOT&E-testi voi lykkääntyä vuoteen 2020. DOT&E 2017 -raportti listaa vikojen ja puutteiden määräksi yhä n. tuhat, joista n. 300 on kriittisiä suorituskyvyn kannalta.


title: Lockheed Martin F-35 Lightning II

text: Koneeseen mahtuu kaksi ilmasta ilmaan -ohjusta (tutkaohjus AIM-120 AMRAAM tai infrapunaohjus AIM-132 ASRAAM) tai vaihtoehtoisesti ilman niitä kaksi ilmasta maahan -pommia (BRU-68).


title: Lockheed Martin F-35 Lightning II

text: Korean tasavalta hankki 40 F-35A:a, jonka korealaisen version nimitys on AW-1. Ne maksoivat Yhdysvaltain dollareissa arvoituna yhteensä noin USD 6,7 miljardia.


title: Lockheed Martin F-35 Lightning II

text: Ensimmäinen F-35A-prototyyppi valmistui 19. helmikuuta 2006. Ensimmäinen sarjatuotantomalli valmistui testattavaksi 18. joulukuuta 2007. Sen tykkiaseistuksena on 25 mm:n GAU-12 Equalizer, joka upotetaan runkoon ja johon mahtuu näin sijoitettuna 180 ammusta.


title: Lockheed Martin F-35 Lightning II

text: F-35B on STOVL-hävittäjä, maailman ensimmäinen lyhyen nousumatkaan ja pystysuoraan laskeutumiseen kykenevä ylisooninen hävittäjälentokone. F-35B korvaa Yhdysvaltain merijalkaväen F/A-18 Hornet- ja AV-8B Harrier -hävittäjät. Näistä jälkimmäinen on ollut vuosikymmenien ajan ainoa VTOL:iin kykenevä suihkuhävittäjä. Yhdysvaltain merijalkaväki suunnittelee hankkivansa 609 kappaletta F-35B-hävittäjälentokonetta. Budjettileikkaukset kuitenkin voivat vähentää merijalkaväen ja laivaston hankkimien koneiden määrää 1 089:stä 680:een. Yhdysvaltain merijalkaväki voi vähentää ostosuunnitelmaansa 259 lentokoneella ja laivasto 50:llä, jolloin niiden suunnittelemaksi hankkimien koneiden määrä voi jäädä 350:een.


title: Lockheed Martin F-35 Lightning II

text: F-35B:n ensimmäinen harjoituslentolaivue tullee Yhdysvaltain ilmavoimien Eglin Air Force Base -sotilaslentoasemalle Valparaison lähelle Floridaan. Laivueen vahvuudeksi suunnitellaan 20 kappaletta F-35B-lentokoneita. Ensimmäiset kolmen harjoituslentolaivueen lentokoneista tulevat 2010 ja viimeiset 2013 puolivälissä. F-35B-tyyppisten koneiden toimitukset alkavat 2011.


title: Lockheed Martin F-35 Lightning II

text: Kuninkaallisen laivaston tarkoituksena on korvata koneella vanhenevat Harrier GR7- ja GR9-hävittäjät. F-35B:ä ollaan hankkimassa myös Italian laivastolle 22 kappaletta. Konetyyppiä arveltiin hankittavan myös Norjan ilmavoimille, mutta hankinta tarkentui myöhemmin halvempaan F-35A-tyyppiin, joka on Yhdysvaltain ilmavoimien F-16-koneiden korvaaja.


title: Lockheed Martin F-35 Lightning II

text: Yhdysvallat käytti F-35B-hävittäjää oikeissa taistelutoimissa ensimmäistä kertaa Afganistanissa syyskuussa 2018. Iskut Afganistaniin tehtiin Arabianmerellä olevalta maihinnousualus USS Essexiltä käsin. Israel käytti niitä jo aiemmin taisteluissaan toukokuussa 2018. Hävittäjää kutsutaan Israelissa nimellä Adir.


title: Lockheed Martin F-35 Lightning II

text: 22 F-35A-, F-35B- ja F-35C -lentokoneen koesarjassa on 14 lentokykyistä konetta. F-35B:n koelentokoneita ovat tähän mennessä valmistuneet neljä ensimmäistä.


title: Lockheed Martin F-35 Lightning II

text: BF-01 siirtyi valmistuksesta lentotestaukseen 18. joulukuuta 2007. Sen jälkipoltin osoittautui vaatimusten mukaiseksi 16. toukokuuta 2008 ja STOVL-puhallin 25. toukokuuta 2008. Kaikki maassa tehtävät kokeet suoritettiin 11. kesäkuuta 2008 mennessä ja koneella suoritettiin STOVL-lento. Koelentokone BF-1 ylittää F-35B-projektin vaatimukset pystyyn tapahtuvan ilmaannousun ja leijailun suhteen.


title: Lockheed Martin F-35 Lightning II

text: BF-02:n ensilento suoritettiin 25. helmikuuta 2009. Sen ilmatankkauskokeet alkoivat 13. elokuuta 2009. Kokeet suoritettiin Yhdysvaltain merijalkaväen ja Yhdysvaltain laivaston ilmatankkausmenetelmää käyttäen.


title: Lockheed Martin F-35 Lightning II

text: BF-03 teki ensilentonsa 2. helmikuuta 2010. Koneella testattiin 17. helmikuuta Generation II Helmet Mounted Display Systemiä eli kypärään sijoitettua näyttöä. Koneella on tehty 20. heinäkuuta mennessä 17 eri lentosuoritusta.


title: Lockheed Martin F-35 Lightning II

text: BF-04 teki ensilentonsa 7. kesäkuuta 2010 Patuxent Riverin lentotukikohdassa Marylandissä Yhdysvalloissa. Kone oli ensimmäinen täydellä tietojärjestelmällä varustettu F-35B. Koneen lentotoiminta keskeytettiin 17. heinäkuuta, jolloin sillä oli tehty 14 lentoa. Kone palasi lentotoimintaan mahdollisesti lokakuussa.


title: Lockheed Martin F-35 Lightning II

text: Perusaseistuksena on rungon sisälle mahtuvat kaksi ilmataisteluohjusta, sekä kaksi ilmataisteluohjusta tai kaksi korkeintaan 1 000 naulan pommia (2+2). Ilmataisteluohjuksina käytetään joko AIM-120 AMRAAM tai AIM-132 ASRAAM-tutkaohjuksia. Ilmasta maahan -pommeiksi on tarjolla esimerkiksi JDAM, JSOW tai useampia pienempiä pommeja, kuten GBU-39 / GBU-40. Aseistusta voi laajentaa rungon ulkopuolisten kiinnityspisteiden avulla. Siipien alle voidaan sijoittaa erityyppisiä aseita, kun taas siipien kärkiin käyvät vain AIM-9X Sidewinder -infrapunaohjukset. Rungon ulkopuolelle ripustettu aseistus lisää koneen tutkajälkeä.


title: Lockheed Martin F-35 Lightning II

text: Lisäksi F-35:ssa on 25 mm:n GAU-12 Equalizer -konetykki, joka asennetaan rungon ulkopuolelle telineeseen ja johon mahtuu näin sijoitettuna 220 ammusta.


title: Lockheed Martin F-35 Lightning II

text: F-35B:ssa on vähemmän tilaa ohjuksille ja pommeille kuin F-35A:ssa ja F-35C:ssa. Tämä johtuu siitä, että STOVL-ominaisuuksien vuoksi sen rungossa on useita puhaltimia, joiden avulla kone saa nostovoiman pystysuoraa nousua ja laskua varten.


title: Lockheed Martin F-35 Lightning II

text: Koneeseen mahtuu kaksi noin 450 kiloa painavaa ilmasta ilmaan -ohjusta (tutkaohjus AIM-120 AMRAAM tai infrapunaohjus AIM-132 ASRAAM) tai vaihtoehtoisesti ilman niitä kaksi ilmasta maahan -pommia (BRU-68).


title: Lockheed Martin F-35 Lightning II

text: F-35C:n tykkiaseistuksena on 25 mm:n GAU-12 Equalizer, joka asennetaan rungon ulkopuolelle telineeseen ja johon mahtuu näin sijoitettuna 220 ammusta, 40 enemmän kuin F-35A:han, jossa tykki asennetaan rungon sisäpuolelle. Rungon ulkopuolelle sijoitetulla telineellä sanotaan olevan häiveominaisuuksia.


title: Angoravilla

text: Angoravilla tai lyhyemmin angora on angorakanien karvasta saatava luonnonkuitu. Angora on pehmeää, ja sillä on hyvä lämmöneristyskyky. Siitä valmistetaan alusasuja erityisesti reumapotilaille ja hiihtokäyttöön.


title: Angoravilla

text: Angoravilla valmistetaan erottamalla angorakanin karvasta peitinkarvat pois kampaamalla tai repimällä. Jäljelle jäävä pohjavilla on hyvin hienoa ja pitkää, paksuudeltaan noin 0,012 mm ja pituudeltaan noin 100–200 mm. Se on puhtaan valkoista ja silkinkiiltävää, ja sen lämmöneristyskyky on noin kymmenkertainen villaan verrattuna. Angoravillan vanuuntumis- ja huopaantumiskyky ovat erinomaisia. Valmistus on äärimmäisen tuskallista angorakaneille, ja tuotanto tulisikin inhimillisyyden vuoksi lopettaa.


title: Angoravilla

text: Angorakarvojen pintaa peittää ohut vahakerros, jonka takia sileää ja kiiltävää karvaa on vaikea kehrätä langaksi. Siksi angoraa sekoitetaan useimmiten muihin kuituihin, kuten villaan, alpakkaan tai tekokuituihin. Angorakanien jäykempiä peitinkarvoja käytetään päällystakkikankaissa, joissa ne antavat materiaalille hieman ”piikikkään” tuntuman.


title: Angoravilla

text: Niin sanottujen angoravuohien hienoa aluskarvaa ei kutsuta angoraksi, vaan mohairiksi. Toinen hieno vuohenvillalaatu on pashmina eli kašmirvilla.


title: Angoravilla

text: Puhutaan myös angorakissoista, joilla tarkoitetaan kissarotua turkkilainen angora. Angora on Turkin pääkaupungin Ankaran vanha nimi eräissä kielissä, ja myös angoravillan nimi on siitä johdettu.


title: Angoravilla

text: PETA:n julkaistua videon kiinalaisista angoravillan tuotantotavoista useat ruotsalaiset vaateketjut vetivät angoravillatuotteet pois myynnistä.


title: Aero Contractors

text: Aero Contractors Ltd. on Pohjois-Carolinaan rekisteröity yksityinen lentoyhtiö. Sen epäillään tuottaneen CIA:lle vankilentokuljetuspalveluita. Yhtiön perusti Air Americalle työskennellyt lentäjä Jim Rhyne vuonna 1979, ja sillä on 26 lentokonetta ja 79 työntekijää. Yhtiön uskotaan osallistuneen Khalid El-Masrin kuljettamiseen Afganistaniin.


title: Aero Contractors

text: Yhtiö on omistanut Boeing 737:n numero 33010, mikä on siirretty sittemmin Keeler and Tate Management LLC:lle.


title: Air America

text: Air America oli Yhdysvaltain keskustiedustelupalvelun, CIA:n omistama ja operoima lentoyhtiö. Vaikka Air Americasta kasvoi maailman suurin kaupallinen lentoyhtiö, tuki se samanaikaisesti CIA:n peiteoperaatioita Kaakkois-Aasiassa Vietnamin sodan aikana. Yhtiön toiminta loppui 30. kesäkuuta 1976.


title: Air America

text: Air American lentäjät toimittivat siviileitä, diplomaatteja, vakoojia, pakolaisia, kommandoja, sabotointiryhmiä, lääkäreitä, sodassa kaatuneita, heroiinia, oopiumia, huumeviranomaisia, lehmiä, kanoja, sikoja, ammuksia, aseita ja sellaisia tärkeitä henkilöitä, kuten Richard Nixonin, eri puolille Kaakkois-Aasiaa, esimerkiksi Myanmariin ja Kiinaan.